Chin arsi tleu pakhat a Ṭil leh ta | Falam Online Media\nChin arsi tleu pakhat a Ṭil leh ta\nAugust 22, 2021 August 22, 2021 Ni Hnem Sung\t0 Comments\nMyanmar ramhuap ih hminthang hlasakthiam le hlaphuahthiam Lumbang khuami Chin arsi Salai John Tin Zam (kum 70) cun August 22, zaanlam nazi 5 hrawngah tulai damlonak thawn in cem san tiah kan thei.\nMai Sokhlei Par nganmi Salai John Tin Zam ih thu tawi\nU John hi 1980 hrawng ihsin a phuah mi le a sak mi hla pawl rampum huapin a rak lar thok ih, tuisunni tiang mipi tampiin an uar mi le upat mi artist a si. Kan miphun lakah rampi hngorban ih hminthang artist malte lawng kan nei hrih; cupawl lakih thenkhat (mi hmaisa pawl) cu Salai Sun Ceu, Salai Thuah Aung, Salai Tawna le Salai Za Lian tipawl an si ih, Salai John Tin Zam khal cumi lakih pakhat a si.\nKan dung April thla ah, U John Kalaymyo a ra tlawng ti ka thei ih cuveten live tuah dingin ka rak sawm cih. Thungaitei sim cun, anih vek artist ropi vun biak ding cu ka hreh thup deuh nasa. Asinan ka rak zum vek si loin biak a nuam in a rak tangdor tukih ka mangbang riangri!\nU John thawn zan hnih live kan rak tuah; ziangahtile anih cu hla lar tampi rak phuahtu le rak saktu a si ruangah zan khat lawng cun a famkim thei lo.\nU John thawn kan live ding tikah, keimai danten, a thlen-innah ka va hruai, live theh tikah dawrah lakphak ka do (in hmaisong a si ding, lakphak khuat khat lawng a in theu), cutheh le ka thlahkirsal theu.\nU John vek, Myanmar music thuanthu hmanih sim le rel hlawh ringring ding mi hla tampi rak phuahtu le saktu ka live-pi ngah cu ka di a riam, ka lung a awi in ka uangaw tuk rori.\nLive kan thlah theh hnu a tipsun hrawngah ruahbanlopin U John in a Facebook ah ka zuk (in rak snap mi) tar in ka parih lungawi thu simnak ca a run post cu ___ ka siar laiah ka lungtur a rung rangih ka mitthli khal a rung hal ttuamtto.\nHivek ka rak tong dah lo!\nMi ka zukpi, interview ka tuah, ka live-pi, an thuhla ka ngansak… an hnen ihsin ngahsal ding zianghman ka ruahsan dah lo. Ka parah ziang simaw in samkirsal ding khalin ka beisei dah lo lawlaw. Cuvek thinlung thawi rak tuah ka si ruangih hivek hna tutiang ka rak tuan theinak khal cu a si ko ding.\nCutiih ruahsannak nei ih thil tuah ka rak si dah lo ruangah a si men thei, U John in cipciar zetih lungawi thu simnak ca a run post tikah mak ka ti tuk; cule thu tampi khal ka ruah bet phah!\nMihlawhtling taktak pawl, thiam taktak le thei taktak pawlih nun le lungput… U John hnen ihsin ka zir ngah mi pawl ka hlawmsal duh:\n1. An tangdor\nU John thawi kawmawk tikah a theih mi le amai thuhla pawl rel ciamco a tum loih mi ttong thaten a ngaisawn, a theih lo mi hrangah thaten mi a sutfiang, ka duhdan le idea pawl ka ruah tikah olsamten in pompi thei.\nMi a biak tikah amah hnakih theisawn le fimsawn vekin in zoh ih ka thu a lung mi hin amah in upatterin in zahter sinsin!\n2. Mi thatnak (ေက်းဇူး) an thei ih samsal khal an tum:\nMi ka rak live-pi mi lakah U John hi a Facebook ah ka zuk tar in lungawi thu in simtu le ka tlinnak pawl in pholansaktu hmaisabik a si.\nU John ih nun ihsin ka rak hmuh mi, kan hrangih thil tha in tuahsaktui’ thatnak theithiam ih kan ti theidan lamzin hmangih thil tha tuahsak tum ve hi zoi’ hrang khalah cawn ding le zir ding tha lungput a si ti ka zum.\nCun, U Johnin in cah leuhleuh ta mi cu, Yangon ka tlawn tikah amah contact tengteng dingin le zanriah tal in do a duh thu a si!\n“Keimah in sunloihtu cu ka sunloih ve ding,” ti mi, Bible sungih kan hmuh mi Pathian tongkam kha ka mang nasa!\n3. Mi thatnak le tlinnak an hmuhsak thiam:\nHimi hi cu U John ih post ka screenshot mi zoh in a theih theih. A ca ihsin keimah le keimah hman ka rak theihawk dah lo mi, ‘ka si’ ti khalih ka rak ruahawk dah lo mi siseh, ka rak hmuhawk dah lo mi ka thuhla le lungput pawl tampi a run phorhsuak ih cumi cun confidence, lungawinak, phûrnak le cahnak thar in rak pe.\nA si ko, mi thatnak hmu thei dah loih an siatnak lawnglawng hawl thup ringringtu, mi tlinnak theihsak (acknowledge) ih somdawl duh loih palzutsak ta rori tumtu, mi thurel mi ngaisak paih loih mai thurel mi lawnglawng mi ngaiter tum le mi ruahnak pek mi le sim mi pawl ziangih siar duh loih mai thuthu ih nung pawl hrangah cun…. hlawhtlinnak ziktluak ngah ding cu thil cang thei lo tlukah kei cun ka ruat.\n4. Caan an upat\nU John thawi live kan tuah ding thu ah vei thum rori kan rak tongaw. Cumi ttum thumah vei khat hman a tlai dah lo ___ minit khat te khal a tlai dah lo lawlaw!\nCaan upat ti mi hi, khatlamah, “Keimah in hngahnak ruangah mi caan a lakih liamter cu an hmaisongum,” ti mi, mi caan upatsaknak le mi zawn vun ruahsaknak thinlung ihsi ra suak mi pakhat a si tin ka ruat. Mi thawn kan tiamaw belbelih kan tiam caan ngaihsak nawn loin kan umsan ti mi cu, a pehhelzawngih mi hmuhsuamhna a si tin kei cun ka hmu!\nMihlawhtling ka kawm mi pawl hi caan hmang diktu le caan upat thiamtu an si theh ruangah, hi thil hi cu mihlawhtling pawlih neih hrimhrim ding mi ziaza pakhat a si in ka thei ih, hlawhtlin duhtu pawl cun an cawn tengteng ding mi a si ka ti duh.\n5. Mipi an upat:\nU John ih tangdorzia le a mipi pawl a upat thiamzia hi cu mangbangza rori a si!\nKa post mi a rak like ih comment khal a pe fekfek; cule comment zaten a siar thluh ih a like theh ih tlunah a tuldan izirin a reply hai. Hivek hi cu a post-tu ka hrangah a nuam in a manhla tuk ti hi ka pheh lo ding!\nMipi upat hi niamnak a si lo, mipi hnen lungawi thu sim khal fatetnak a si lo ti le, mah cawisangtu cawisan ve hi ningzahthlak a si lo ti mi cu..\nMyanmar rampum hngor ko rak hminthangih kum 60 tlun upa zo mi U John hi a theifiangbiktu pakhat a si ka ringhlel lo!!\nHi thu pawl ka ngan tikah midang pawl vuihramnak simaw, mawhthluknak le thangsiat duhnak simaw.. a um hrimhrim lo ti hi ka rel duh tuk.\nKan miphun pumpi hi ‘a tinak cang thei lo’ le ‘thu thiam lo’ kan si tlangpi.\nCumi ruangah kan zate mitvangtertu a si ding ruahsannak thawn hi thu hi ka run ngan mi a sisawn.\nKeimah khal mi hnen ihsi zirawcop ringring mi ka si ve. (credit – Mai Sokhlei Par – Chinland Rose)\n← Afghanistan : Taliban ralhraang dotu ralkapbu in ramkulh 3 an la thei saal\nBomb hmangin Mytel Tower an puah siat →\nUS ram ah Thlai that aw cia mi Chinnu ruak an sar\nMarch 29, 2021 Ni Hnem Sung 0\nSekan khua ah Inn A Kang – VIDEO


Ralkap Hnenih Thuthup Simtu Dalan Nupa Cu Meithal In Kah An Si ih An Pa Sawn Thi – Vapual Auaw\nSagaing ramthen Taze myo mahamyaing veng ih U Thein Shwe Aung le a nupi Chaw Suh cu ralkap hnenih thuthup an sim ringring ruangah mipi humhimtu lam cun tuini may 23, zinglam nazi 8:15 hrawngah inn sung an umlai cu meithal in an kap ih an pa sawn a thi.\nU Thein Shwe Maung cu Taze myone ah raklap in anmah thuthup simtu dingah a hlan ihsin an rak hman ringringmi a si ih ,ram buai hnu khalah an hmang tangkai peh. A hlan ahcun Taze myone sungih thing phur thup tivek an um asile ralkap hnen ih sim thuptu hna a rak tuan. Ralkap in rampi thuneihnak an lak hnu ahcun ralkap dokalh ih mipi cangvaih dan cu ralkap pawl hnenah a sim theu.\nCuvek ruangah mipi kilhimtu pawl cun,tuini may 23 .zinglam nazi 8:15am hrawngah an nupa in inn sungih an umlai cu meithal in an kap. Meithal kahnak hriamhma ruangah an nupa cun Shwe Oo sizung ah fehpi an si ih sizung ahcun an pa U Thein Shwe Aung sawn cu a thi. An nu cu sizung ah tuamhlawm rero lai a si tiah Taze Agency News cun mipi theihternak an nei.


B.C.E. 1010 Ihsin Tuni Tiang Israel Ih Zir Dingmi - Chinland Today Media\nDecember 5, 2012 10:23 pm·0 comments\nSeptember 27, 2012 ni ah Israel Prime Minister Benyamin Netanyahu in United Nations ih thu a simnak ah leitlunpi thuhla a ngainatu pawl hrangih hminsintlak zetmi pawl a tel. Cumi cu Iran in nuclear bombs a tuah thu nasa zetin a simmi hi a si. Israel hrang ahcun, Iran in Israel ih dinghngetnak siatsuah dingih an hringhro ringring laifang ih an dinhmun rori a simmi a si. Iran President Mahmoud Ahmadinejad le Muslim biaknak hruaitu sangbik pawlin Israel ram hi Palestine pawlih ram a si, curuangah Israel ram cu Palestine pawl pek ding a si, tiin a hringhronak ṭongkam pawl cu siar cawk a si nawn lo. Curuangah Isael in hlanlai B.C.E san ihsin tuni tiang thuanthu sungih a zir dingmi pawl cu theihṭha ngaingai mi a si.\nJerusalem hi Siangpahrang David san le a fapa tei sanlai, 1010 to 970 B.C.E., le Siangpahrang Solomon san, 967 B.C.E, hrawng ihsin thokin an Israel ih khawlipi a si ringring zo. Jerusalem hi Temple Mount hmunah a umih cunah cun Solomon in a hmaisabik temple a sak. Cuticun Israel siangpahrang pawlin an luah lan ta. Cun cutawk thotho ah Siangpahrang Herod in a pahnihnak temple, Second Temple cu a saksal. Atu tiang acuih temple cu Jerusalem nitlaknak lam phar kiangah hmuh ding a um lai. Atu ahcun cutawkah nitin in Jews le miphun dang pawl ra in thla an cam ṭheu. Cuihsin Jerusalem khawlipi hlunpi cu 1948 ihsin 1967 tiang Jordan Siangpahrang pawlin kum 19 sung an uk. Cumi siangpahrang pawl cu Muslim pawl an si ruangah Jerusalem ah Jews pawl ra in Western Wall timi nitlaknak lam phar ih thlacam ding cu an kham. Jerusalem ih um Jews hmuahhmuah cu an dawihlo. Jewish, Israel, pawlih inn pawl, zung pawl, synagogue pawl, hlanlai ih pupa ro a simi Olives tlang kiangih um thlan le khanlung pawl, hminsinnak pawl hmuahhmuah khal an siatsuah thluh.\n1967 ah Israel ram cu Egypt, Syria le Jordan pawlin an laak ih, an duhduh in Jerusalem tel in an uk. Tuni ah Israel cun Jordan ih uk lai vekin a tuah lo. Jerusalem le a dang hmun thianghlim zate ah Muslims, Christians le Jews pawl cu zalen zetin lutkhuan a pe thluh. Israel in Second Temple, a veihnihnak temple, cu AD 70 ah Rome pawlih siatsuah a tong zo ruangah le Muslim pawlih siatsuah a tong zomi pawl ruangah a fimkhur ngaingai. Biaknaklam hlanlai rosiah pawl cu an kilhim. Islamists pawlin Israel ram le ramsung um hmun thianghlim pawl cu rinlopi in an siatsuah pang ding ti an ṭih. Cucu Afganistan ah Muslim acozah Taliban in Buddha biaknak milem nasa zetzet pawl cu 2001 a siatsuah dah zo. Cuvek in Jerusalem le Israel rampi siatsuah a duhtu pawl a um ahcun an um men thei lo.\nPrime Minister Netanyahu U.N. ih a thusimnak ah, “Islamists pawlin leitlunpi huap ih Muslim zate ih lungkimpinak a hawl rero. Annih cun Israel, Europe le America pawl siatsuah an duh. An tuah duhmi cu zalen zetin tuah an duh. Annih cun santhar leitlunpi cem ko in tuah an duh.\n“An tumtahmi cu Nitlaknak lam ih sanmannak le ṭhansonak pawl siatsuah ding cu a si. Annih cun Nitlaknak lam pawlih ṭhansonak le sanmannak pawl cu an daw ih an hua. Kan economic a ṭhangsomi le pumpaak zalennak kan neihmi pawl hi an daw ih an hua. Islamist Muslim hnipuan hruk ih Muslim daan thlun ding lawng an duh. Anmai ram ah kanmah cu in hua. An ramsung ah um in siang lo. Muslim tampi in Nitlaknak lam nuntu khawsakdan an cawngih, ramukawkdan khal an cawngih an ṭhanso vivo tikah an thin a heng.\nAn lungkimmi Muslim daan cu mi hmuahhmuah thlun ding an duh. An ruahdan a bang-awmi Muslim hlandaan feekfeek pawlin sanman Muslim pawl cu an that. Cucu tuni ih nitin kan hmu ringring mi Sunni, Shia le Alawites pawl karlak ih thahawknak pawlin fiang zetin a sim. Sunni pawlih ram Saudi Arabia le Shia pawlih ram Iran pawl kan zoh tikah Saudi Arabia in U.S. hnenah Iran dem ding a forh. New York Time ih tarlangmi vekin Syria inn sungsang tampi cun Shia tamzet umnak Iraq ram ah umnak hawl in an pan. Ziangahtile Syria ramsung ah thahawknak a sosangtuk ruangah a si. Cucingin Sunni pawlin anmah le an rualpi inn sungsang pawl cu Iraq, Shia ram, pan lo dingin an kham hrih.\n“Himi pawl ruangah Islamist pawlih sidan cu ziangvek a si ti cu nan ngaihtuah thei ko ding. Cucu Israel do ih neh ding hi a si. An thil titheinak power pawl hmang tahrat in an duhdan vek cekci in Jerusalem le Tel Aviv khawlipi lamzin pawl tlunah Jews pawl thah an duh. Duhtawk in hrem an duh. Kei le kan lak ihsin mi tampi in France le Germany ramhnih kom hnakih cak sawn dingin Iran cun a zuam rero a si tiin kan zum. Ahlan ah Iran hruaitu pakhat in, Iran ih kan neih dingmi nuclear bomb pakhat in Israel rampi a siatter thei ding tiin a sim zo. A ngaingai ahcun kanmah hnakin Muslim leitlunpi hrangah tih a nung sawnmi a si. Cuvek cu Israel in a net tiang kan siang hrimhrim lo ding,” tiin a sim.\nAtufang ah rampi tampi cu President Obama ih homi U.S. in a ho ih Iran tlunah siipuazi hrembetnak a tuah rero cu a si ko e, asinan cumi cun Iran in tumtahmi cu cawl ko a tuah thei lo ding vekin a um. An siipuazii a tlaniam ruangah a rim phahnak a um lo. Curuangah ziangtin tuah sehla a ṭha ding? Hrekkhat cun U.S. in a zamrang theibik in Iran hi cawhkuan pek thlang sehla, a cuih cawhkuan cu raldonak khalin sisehla, U.S. in Israel bawm sehla tiin an duh. President Obama in Jack Kennedy sanlai ih Cuban missile thubuai vekin sa vutvo in thungrul thlang sehla tiin tla an duh.\nPrime Minister Netanyahu in U.N. ih thu a simnak ah ahlan New York Times ih editor a tuan dahtu Bill Keller ih thu a relsal. Cupa cun Iran in nuclear nei sehla a ṭha ve ko tiah Sep 9 ah a sim dah. Cuvek ruahnak lungput nei tla kan um ko ding. Atu tikcu hi leitlunpi in thil pahnih hril dingmi a nei ih, cucu Iran in nuclear cu nei ve men seh tiih ṭhencat ding maw, nei lo dingin kham uhsi tiih ṭhencat ding hi a si. Hril ding harsa zet veve a si. Iran in nuclear nei seh tiin ṭhencat sehla, Iran in U.S. ih New Jersey State tia fang a simi Israel tlunah a duhduh in tuah ko seh ti thawn a bang-aw a si. Iran in nuclear hriamhrei cu a thupten a forhfialmi mihel pawl, Hamas le Hezbollah pawl cu a pe tengteng ko ding fawn si!\nCuticun Middle East ah nuclear ral a tho dingih cuihsin leitlunpi cem ko in ralpi veithumnak vek ralpi tla a suak ko ding. Middle East ah nuclear ral a tho ding cu kan zapi hrangah a ṭihnung ngaingai mi a si. Israel cun zaan ah thawten a itthat thei lo dingih, Iran in nuclear hriamhrei hmangih a do pang a si ahcun a theitawp suah in an kham-aw ve ko ding ti cu nang khalin na ruat ngah ve ko ding. Israel in 1983 kum ih Czechoslovakia rampi ih tonmi vek vansiat siatralnak cu hmaton ve lo dingin a zuam ve ko ding.\nPrime Minister Netanyahu in Iran thawn pehpar in a kimcang theibik ih timtuah ding le Israel humhim ding cu kan liang parah ṭhum-aw a si tiah a sim. “Zovek Israel PM khalin rampi dinhmun a siatthei tikcu a thleng ahcun, rampi humhim dingah midang pawlih lungkimpinak thawn kan hmailam hrang himnak dingah a tuah tengteng a ṭul. Culo ahcun, hruaitu tling a si thei lo ding,” tiah a sim ih, Israel hi rampi pakhat a si hlanah siatsuah a tong dingmi cu ramdang pawl hnenah bomnak dil ding asinan atu ahcun rampi pakhat a si ruangah bomnak dil a ṭul lo tiin a sim. PM Netanyahu cun, “A ṭha. Tuni ahcun bomnak kan dil lo, asinan kan tim kan tuah,” (“Well today we do not beg, we prepare,”) tiah a simbet.\nChina President Le Israel PM Thureltlang\nIran President Egypt Tlawng , Vanpar Kai Hmaisabiktu Si Duh


India Ram Politics Din Hmun - Chinland Today Media\nMay 19, 2009 3:50 am·0 comments\nIndia ram Parliament Lok Sabha 14 nak UPA Cozah titawp nakcu Prime Minister, Manmohan Singh in tuisun ah President, Pratibha Patil hnen ah a theh lutih, Lok Sabha 15 nak Cozah dinnak dingah Loksa Bha 14 nak cu tuisun ah titawp cih a si. Lok Sabha 15 nak dindan ding rel khawm dingih Cabinet Secretary rual pawlcu tuisun ah tawnkhawm awknak an nei cih ih, Election Commission ai awhtu pawl khalin President hi a Inn ah tawngin Lok Sabha 15 nak ding hril awknak an theh thu leh MP hril tlinthar mi hmin list pawl khal President hnen ah hin anpe cih.\nMP tharpawl ih hmin list hi President in Speaker Somnath Chatterjee hnenah a pe sin dingih Lok Sabha 15 nak hrilfel a sizo ti khal a sim dingih Member Senior lakih a duhbik mi Protem Speaker ah ret dingin a sim cih ding. Protem Speaker dingah hin Lok Sabha Member kum 25 sung a rak sizo mi Manikrao Gavit cu an ret zum a si.\nTui tum India Lok Sabha hril awknak hi Result suah hlanih mipi zumdan an lak khawm dan thawcun a dang nasa ih Congress kaih hruai UPA in mipi leh an mah khalin an zumban lo khawpih an rungcah zet ruangah, hrilawk zik ih UPA rak tlansan tu India ramih Politics linglet theihtu ti khawpih an ruahmi Bihar RJD hruaitu Laloo Prasad khalin Congress thawi Lok Sabha 14 nakih an tuan tlangnak ihsi a tlansan cu a sir awkthu a sim salih Lok Sabha 14 nakah khan Laloo Prasad hi Railway Minister an pe ih , Tu ah hin UPA Cozah ih telsal theidan ding lamzin a hawl rero sal ih, Congress President Sonia Gandhi thaw khalin Phone in an be awzo nan Laloo Prasad ih hrangah a duhvek in beisei ding lamzin a um lemlo tiah an sim.\nSonia Gandhi ih Secretary Bhola Yadav cun UPA Cozah kumcem zawngah Cabinet Meeting ah tel ve dingih sawm ve menmi asi ruangah Congress thawi tuan tlangvek in rel dingcun thil harsa a si a ti.Congress hruaitu Digivijan Singh khalin Laloo hi Congress pary thawi tuan tlangnak a umlo ih Lok Sabha 14 nakah UPA ih a tel ruangah Minister covo pek a siih tu ah cun UPA thawi tuan tlangsal ding timi a umlo ih Union Minister pek ding ti khal a umlo a si a ti.\nHimi laiah Bharatiya Janata Party (BJP) hotu hlun Lok Sabha 14 nakih Opposition Leader Lal Krishna Advani cun Lok Sabha 15 nakih a kaih hruaimi BJP leh NDA an cahlo ruangah a mai san thlaihlo leh tlinlo ruangah ruat aw in Lok Sabha 15 nakih Opposition Leader ih um a duhlo thu a sim ih. Asinan BJP Parliament Board cun L K Advani ih ban tumnak cu an pawmpi lo ih BJP Parliament Board in a hna kel tuansun zawm dingih an ngen nakcu a pawmsal ih BJP President Rajnath Singh cun LK Advani cun Lok Sabha 15 nakih Opposition Leader a si sal ding thu tuisun ah a puang. Himi laiah BJP Party hruaitu hlun mi hrek khat Opposition Leader si cakzet pawlcun LK Advani ih bantum nakcu a mai duhdan vekih banter mai an duhthu khal an rak tawngsuak man ih LK Advani cun a mah thlengtu ding midang hawlih midang an hmuh hnu ih bansal a tum nakthu cu Party hotu pawl hnen ah a simta.


Ttihphan nei lo Raalphaw - Chinland Today Media\nNovember 25, 2012 12:31 am·0 comments\nBible Siar Ding: Saam 3:1-8\nMaw Bawipa, Nang cu ka himnak phaw na si ih,\nttihphannak ihsin i hum ringirng.\n– Saam 3:3, 6\nNa nunnak sungah mi pakhatkhat in raal vekin a lo zohtu an um dah maw? Hnattuannak ih hotu (supervisor) in na thilthiamnak a lo hringhro ruangah thinhar in na um maw? asilole innhnen vengpa thintawizet thawn mawttaw retnak (carpark) hmun thuhla ruangah thin hnaihnok in the na um maw? Na thin a lo hnaihnoktu hi na innsungsang mi sungin tla an si pang maw?\nCuvek milai cu a phunphun in kan lehrul (respond) thei. Zianghman ngaihsak loin kan umsan (ignore) thei, asilole hmundang ah tthawn hlo ding ti’n kan ruahsan thei. Hmaiton in kan relpi (confront) thei ih buainak um lo dingin kan tuah thei. An thinhennak daiter dingin kan tlon (appease) thei ih an duhkhungtuk lo dingin tla kan ruahsan thei.\nBible in lamzin dang pakhat in khihhmuh. Bawipa cu ttihphannak ihsin in luater theitu a si ti thei fiang in, “Ziangti’n Pathian in himi pa/nu thawn kan pehtlaih awknak hi thluasuah ah a canter ding?” ti’n thla kan cam thei. Pathian cun hmun dang ihsin kan zir thei lomi fimnak kha hih pehtlaihnak siava ihsin tla in zirh thei men. Culole cumi ihsin Amah naihsinnak le midang tla Amai’ hnenih hruailut theinak caan ttha ah a canter thei a si.\nPathian cu kan raalphaw a si ahcun ziangvek raal khal ttih ding a um lo.\nBawipa Pathian, ka raal pawl rem te’n lehrul thei dingin i bawm aw. Nangmai’ humhim mi ka sinak ah rinngamnak in neihter aw.\nMi pakhatkhat in ka raal ah a tuah aw maw? Pathian cu ka raalphaw a si ti ka theih fiangnak in cumi nu/pa thawn kan pehtlaih awknak kha remcaang ko in ka thlengh thei maw?


KHRIH AH LUNGAWINAK SANGBIK - Hre Mang\nKHRIH AH LUNGAWINAK SANGBIK\n11. KHRIH AH LUNGAWINAK SANGBIK\n"Thinglamtah parih an khenmi misual pa pakhat cun nautatnak tongkam thawn, 'nangmah hi Messiah na si lo maw si? Nangmah le nangmah run aw awla kannih tla hi in run ve aw! tiah a ti. Asinan adang misual pakhat pa cun 'Pathian na tih lo maw si? Kan par ih thuthennak an tuahmi hi a bang rep theh. Sikhal sehla kannih pahnih par ih an tuahmi thuthennak cu a dikmi asi, ziangah tile kan thil tuah ruangah a tlak mi tuarnak kah tuar asi. Asinan hi pa hi cu sualnak zianghman a tuah ve lo,' tiin a mawh thluk. Cule Zesu hnenah 'Maw Zesu, Siangpahrnag sinak thawn na rat tikah i hngilh hram hlah aw' tiah a ti. Zesu in cu pai hnen ahcun, 'Thu ka lo kam asi, tuisunah kei mah thawn Paradise ah na um ding,' tiah a ti" (Luke 23:39,43).\nThuthlungthar sungah tui thuhmahruai ih ka hman mi bungcang hnakin mi theihlar mi bungcang malte lawng a um. Mi zapi theih mi rukru thinlung pem pai thuanthu telnak asi.\nHi bungcang hi mi zahpi ih theih ding tlak asi. Himi bungcang sung thu hin thinlung suangtuahnak ah an-hai rero mi mitampi a rak hnem; sia-le-tha-theihnak ah thin le hamkai lo ih a um mi mi tampi hnangamnak a neihter; thinlung hliam a tuarmi mi tampi hrang ah damnak sitha a rak si; sualnak ruangih thlarau cawr le bah rero tu pawl hrangah damnak sitha a rak si; a hnuk a cat cuahco mi mi tampi pawl kha an ihkhun parah nuamzetin a zauter hai. Khrih ih thuthangtha phuan suahnak hmun kipah hi bungcang pawl hi ngaisan, duh le theihter ringring an si ding.\nHimi bungcang pawl thawn pehpar in sim duhmi ka nei. Hi thutak hin a tarlang duhmi, a zirh duhmi le ziang tumtahnak thawn hi thutak hi kan hrangah Bible sungah ngan asi ih ziang an sim duhsan ti pawl ka thei tawk suahin ka run sim fiang tum ding. Ka casiartu tu pawl dinhmun le thinlung sungah ziang a um ti hmuh thei mi le theihthei mi ka nei lo. Asinan himi thutak sung ihsin zohman ih hmuh suak dah lo mi thuruk hmuhsuak mi ka nei. Himi thutak sungah Khrih ah milai co mi lawmman tumbik a um.\n1. Misual rundam dingah Khrih ih cahnak le duhdawtnak\nA pakhatnak le a hmaisa bikah himi bungcang ihsin ka zir mi cu, misual pawl rundam dingah Khrih ih huhamcahnak le duhthlannak asi. Hihi thinlung a pemmi rukru pai thuanthu ihsin kan zir thei mi zirhnak pawimawh bik pakhat asi. Hi bungcang hin a thei tu pawl hmuahhmuah hna sungah a awn mawi zet mi le theih nuam zet mi thutak in zirh: Hi thutak in a simmi cu Zesu Khrih cu misual rundam dingah a cak ih a ropi' asi ti in zirh (Isai.63:1).\nPakhat hnu pakhat ka sut duh mi cu, himi thinlung a pem mi pai rak tuah dahmi beidawnthlak le ruahsan ding um nawn lo khawp ih sual pawimawh rak tuah ih hipa vekin thing parah thah tiang tuar tlak ih sual an um kei maw, ti asi. Na theih lo hmanah na kiangkap mi pawl kha sut hnik aw la lo sim thei mi an nei men ding.\nHi pa hi misual, thilsual tuahtu, rukru asilole tualthat asi tengteng ding. Misual hleihluat pawl lawng hi thing parah khenbet an si theu ti kan thei. Dan bawhsiat nak raungah a dikmi le a tlak mi thuthennak a tuar. A hram thawk ihsin sualnak lakah nung in sualnak lakah thi dingah a rak tumtah vekin a damsung a hmang aw aw ih mithi khaw hnar ah a din lai fangah thing parah khenbet in a um, cu tikah Zesu Khrih ah a thum aw.\nCuticun, Khrih thawn an ton awk tikah amah cu a thi zik cuahco mi asi. Nung le dam in suak sal nawn lo dingin thing parah khengbet ih khaikan mi asi. A kut le a ke ah zianghman cangvaih theinak tha zang a nei nawn lo. A damsung, a leitlun can cu nahzi cu siar theih asi; thlanmual sangka cu a hrangah on cia in a tiar aw zo. Thihnak cu a hmailam ke karkhat ah a um. A neta bik thaw a thaw zik cuahco.\nHremhmun hnarah milai thlarau khur rero ih hrum rero a rak um dah asi ahcun hipai thlarau hi asi ding. A hlo zo tiah ruat zomi hmuh sal mi an um asi ahcun hipa rori hi asi ding. Adam cithlah lakah Satan in 'kei mai ta asi' tiah ahnangam zetin a kutsungah a ret zo mi an um dah asi ahcun hipa hi asi ding.\nAsinan ziang a cang ti zohhnik! A hram thawkah a rak tuah theu vekin Pathian mualphohnak hna a tuan nawn lo ih tongkam danglam zet hmang in a tong thlang. Thlacamnak thawn thlawsuah tu Lalpai hnenah a her aw. 'A lalram le a sunlawinak thawi a rat tikah amah thei ringring dingah' Zesu hnenah a dil ih thla a cam. A thlarau cu ngaihsak ih a umnak dingah le a sual pawl cu ngaidam ih um in leithar ah umve dingah thla a cam. Hihi a tak ih sunglam nun thleng awknak kan hmuh thei mi asi.\nCun, Zesu in ziangtin a sang ti hi hminsin hnik aw. Mi hrekhat cun hipa cu rundam si dingah a sual tuk an rak ti men ding; asinan cuti asilo. Mi hrekkhat cun hipa hrangah ziangkim a tlai tuk zo, a hrangah sangka khar in a um zo, a hrangah zangfahnak a um nawn lo ti ah an rak ruat men ding, asinan a tlai tuk hrih lo ti kan hmu. a hrekkhat cun, ' Lal Zesu amah rori hman a tha a bang tuk ih a tisa cu a thih zik cuahco ruangah a run dm thei lo ding ' tiah an ruat men ding; asinan Zesu Khrih cun leitlun mizapi mithmuh ah hmuhsuam nautat nak ( a tuar ih ) a thlarau cun tisa cu a suahsan zik cuahco lai hmanah khai misual bik tiah mi hmuahhmuah ih ruat mi thing khros par ih an thlai mi kha Zesu in a run dam thei thotho. Lal Zesu cu hmakhat te ah a lam ah a her ih a ni lala ah a hnenah paradise ah a um ve ding thu a sim; a sual cu ngaidam zomi asi ih a sualnak ihsin thian verver mi asizo, Pathian hmai ah lunghmui zet ih co hlan mi asizo. Alak ih ti thianmi asi ih, helram sangka ihsin kaihthawh sal mi asi tlunah cawimawinak cu a hnenah pek asi zo. Rundam a simi thlarau runpi lak ah hi pa vek ih mai rundamnak ah lungawi sopar zet in cianfelnak a nei tu an um lo ding. Semtirnak ihsin Thupuan tiang pakhat hnu pakhat an thuanthu zoh vivo aw la, zohnen hman ah hivek in vamramah an um ding thu simmi an um lo ding: ' Tui ni ah paradis ah ka hnen ah na um ding ' .\nHipa hnenah a tuah vekin Lal Zesu in mi rundam a duhnak le mi rundam dingah a huham cahnak a langter dah lo asi tiah ka zum. Leitlun mithmuhah a cak lo bik vekin a lang lai fangah mi rundam thei a sinak a langter. A taksa in ti duhdahnak le hmuhsuam nautatnak a tuar lai fangah mi hrangah zawn ruahnak a neihzia a langter. Amah cu misual pawl kutah thi zik cuahco in a um lai ah misual bik pai hnenah kumkhua nunnak a pek.\nCuti asile hitin ka sim tikah a dik lo maw si?, Zesu Khrih in amai hnenah a ra tu pawl cu ziangvek a pittawp le a tawpkhawk sualnak ihsi khalin a rundam thei asi ' ( Heb.7:27 ) . Cumi cianternak cu hitin asi, misual pakhatkhat cu rundamnak ihsin a hla bik dinhmun a rak tleng an um dah asi ahcun hipa, rukru pa hi asi hrimhrim. Asinan hipa cu meikang lak ihsin runsuak mi vekin laksual mi asi.\nCun, hitin sim theinak ka nei lo maw? 'Zovek misual khal zumnak thlacamnak thawn a hnenah a ra tu pohpoh cu a khir dah lo ih Khrih cun a co hlang hai asi'. Cucu ziangtin a cang thei ti zohhnik ! Khrih ih co hlan dingah, kumkhua nunnak co dingah a sual bik le a sual tuk timi an rak um dah asi ahcun hipa hi asi. Asinan zangfahnak sangka cu a hrang hmanah kau zet in rak on sak asi.\nHitin sim theinak ka nei lo maw si? 'Tuahnak ruangah si loin, zumnak in zangfahnak sungah rundam na si ding: tih aw hlah, zum tawp mei aw! Himi a dik zia hmuh theinak hi zoh hnik aw. Hi misualpa hin tihnimnak a la dah lo; hmuh theimi kawhhran ah telnak a nei dah lo; Bawipa zanriah a kil dah lo; Khrih hrangah zianghman a tuah aw dah lo; Khrih hmin in zianghman sumpai piakhat hman peknak a pe dah lo! Asinan zumnak a nei ih rundam asi.\nHitin sim thei nak teh ka nei lo maw?' Zumnak dik cun a no bik le a fate bik ti um loin milai a rundam thei thotho' Himi a dikzia ziangtin kan theihthei ti zohhnik. Hi pai zumnak cu nikhat hman a rei hrih lo mi asi.; asinan cui zumnak cun Khrih ah lam a hruai ih hremhmun ihsin a run suak.yyy\nCuti asile, hivek thutak hi Bible sungah nganmi um lo vekin ziangtin mi tampi cu an hlo ral thotho ding? Zesu cu sibawi thiam asi ih milai thiamnak le theihnak in a bei dawng zo mi hman a ti dam thei. A thicia mi thlarau hman kaihthoh theinak, a umcia mi pawl hloh ter theinak le a um lo mi um ter theinak huham cahnak a nei. Curuangah zokhal, nunau maw mipa maw, hlo ral ding an silo. Zesu Khrih cu tui hlan kum thawngkhat rei ih asi nak vek thotho in tui ni khalah a thleng aw dah lo. Thihnak, helram le vanram tawh cu a kut sungah a um ih a on zo mi cu zohman in an khar thei lo ih a khar zo mi cu zo hman in an ong thei fawn lo.\nNa sual pawl cu pakhat hnu pakhat na siar tikah na lu par ih sam phang tlukin a tam ding maw? Na sual mizia cu na thanlen poh le rak thang lian ve in na thazang cah tluk in a cak ve maw? Tui hlan na nunnak ah thiltha cu hua in thil tha lo cu duh in na rak nung maw? Hi pawl hi riahsiat thlak zet an si, asinan cuvek dinhmun khalah Khrih ahcun ruahsan ding a um lai. Khrih in a lo ti dam thei ih na dinhmun niam zet ihsin a lo cawisang thei asi. Vanram sangka cu na hrangah khar asi hrih lo. Na nunnak kha Khrih hnenah na hlan ahcun amah in vanram lut theinak a lo tuah sak ding.\nNa sual pawl kha ngaidam an si zo maw? An si lo pang ahcun, tui ni ah rundamnak cu na hrangah a lakin na hmai ah a um asi ti ka lo hmuhter. Thinlung a pemmi fifir pai kekar vek kar ve dingah ka lo sawm duh; Khrih hnenah ra ve aw la nung ve thlang aw. Zesu cu ngil nei zaidamnak le mi zangfahnak ih khat a i ti ka lo sim duh. Na thlarau hrangih a tul mi hmuahhmuah a lo tuahsak thei asi ti ka lo sim duh. Na sualnak cu sendup bangin sen khal seh la vur bang in a lo var ter thei asi; thir ek vekin tlap thiahthiah hman sehla patpar bangin a lo var ter thei asi. Ziangruangah nangteh mi dang vekin rundam na si ve lo nak ding? Khrih hnenah ra ve aw la, nung ve thlang aw.\nZumtu na si maw? Na si ahcun Khrih cawimawi ding na si. Nangmai tuahnak, nangmai ruahnak, nangmai zumnak, na theihnak, na thlacamnak, na felnak, na zaidamnak, na zuamnak pawl ahhin cawimawi aw ding na si lo. Ziangdang hmanah nangmah le nangmah cawimawi awk nak na nei lo. Khrih lawng ah asi, Ala! Kan thatnak bik hman hi Pathian hmai ah zianghman lo men asi ih, in rundam tui thatnak hi malte lawng kan theithei asi. In rundam tu hi kan cawimawi ding tlukin kan cawimawi lo asi. Amah ah theihnak famkim kan neih theinak dingah thla cam uhsi.\nMidang hrangah thiltha tuah na tum dah maw? Na tum dah asi ahcun an hnenah Khrih thuthangtha sim ding theihhngilh aw hlah. Mino, mi upa, mi farah, milian, thu thei le thei lo, mi na, mi thi zik-mi zate hnenah Khrih thuthangtha cu sim aw. A huham cahnak le a duhdawtnak thu pawl sim aw; a thinlung put thu pawl sim hai aw; misual khawn bawl pai hrangah ziang a tuah ti sim aw; can neta bik tiang ziang tuah a duh ti sim hai aw; cu pawl cu cawp le cawp ah sim hai aw. Khrih thuthangtha sim hi ning dah aw hlah. Kau zet le famkim zetin, zianghman tawdap um lo le a lak liolio in, thu damkhan awknak le rinhlelhnak zianghman um loin sim hai aw' thinlung a pemmi bang in Khrih khnenah ra aw; Khrih hnenah ra aw la rundam na si ding', tiin.\n2. Mi hrekkhat cu an thih zik zawngte ah rundamnak an co ih, a hrek cun an co lo.\nHi thu sung ihsin a pahnihnak ih kan zir dingmi cu, 'mi hrekkhat cun an thihzik zawngah rundamnak an co lai ah a hrek cun rundam an si lo nak thu asi.\nHihi ngaihthat men theih lo thutak asi tin ka ruat; curuangah tui tumah run tarlang lo dingin ka taanta thei lo nak asi. Hihi thinpem lo mi misual pa ih tonmi ihsin kan zir thei mi asi ih riahsiat thlak zet nun tawpnak asinan a fiang le ciang zet mi thutak hi vawi tampi cu theihhngilh in a um theu. Mi tampi in fifir pahnih an um ti an theih hngilh theu.\nAdang sawn khenbet mi rukru pa kha ziang tin a um? Ziang ruangah a sual cu sir aw in Pathian a ko lo? Ziang ruangah thinlung pemnak um lo in le thinlung hak zetin mithi khua a thleng? Ziang ruangah rundam asilo? Hivek thusutnak pawl hi khai misual pai lamtang in saan tum rero cu atthlak men asi. Himi bungcang sungih kan hmuh thei mi hin ziang in zirh duh asi ti lungkim zert in zohnik uhsi.\nZiangkhal sissehla, a thinlung pem mi misual pa hnakin a sual deuh ih a tha lo deuh ti theinak kan nei lo; a dang pakhat hnakin a sual sawn asi ti ah ziang thu hman sim theinak kan nei lo. An pahnih in mi tha lo an si ih an pahnih in an sual nak parah a tlak mi thuthennak an co veve; an pahnih in Lal Zesu kiangah khenbet an si veve ; an pahnih in Lal Zesu in amah that tu pawl hrangah thla a cam lai an thei veve; an pahnih in thin sua zetin a tuar rero kha an hmu veve. Asinan pakhat cu a sual a sir lai ah a dang pakhat cu a thinlung a hak remrem; pakhat cu thla a cam thawk tikah a dang pakhat cu Pathian Fapa zawkzet nak a thawk; pakhat cu a nunnak ih a neta bik nazi kar sungah a piangthar ih rundam in a um lai ah a dang pakhat sawn cu a hlan ih a rak nundan vekin a sualnak thawn a thi; pakhat cu paradis ah laksoh in a um ih a dang pakhat cu amai hmun te ah, satan le a ho pawl umnak hmun, hremhmun ah a feh.\nHi pawl hi kan mai ralrinnak hrangah ngan mi asi. Himi cang sungah ralrin peknak a um vekin thlakamnak khal a um . Thlakamnak in pekmi khal ahhin ralrin peknak a tel thotho. Cuticun kan hrangah ciang zetih in zirh mi cu mi hrekkhat cu an thih zawng te ah an sual an sir aw ih an piang thar nan milai ih duhvekin a si thei lo, ti a si. Thihzawng hi mi zapi hrangah rundammi sinak can asilo.\nHimi bungcang in fiangzet le ring zetin in simmi cu, mi pahnih in an thlarau rundamnak hrangah canvo tha bangrap an nei veve men thei, dinhmun bang aw ah ret an si veve men thei, an theihnak le an hmuhnak ah bang rep dinhmunah an ding veve thei nan an lakah pakhat lawng in a thlarau rundamnak ih canvo tha pawl cu tangkai takin hmangin sual sir awknak le piantharnakah hmangin rundam in a um thei. Hi tawk ihsin ciang zetin in sim duhmi cu, sir awknak le zumnak cu Pathian laksawng an si ih milai huham cahnak ih ngah mi an si lo; curuangah mi pakhatkhat in ka duh cancan ah ka si aw kei ka tikcu rem cangah ka piangthar leh ding ti ah sim theinak a nei lo; ka tik cu remcangah Pathian ka hawl leh ding ih thinlung a pemmi fifir pa vekin ka nunnak ni neta bik ni ah piangthar in rundam ka co ding' tiah a ruat tu cu tikcu a rei vivo dingih a taw le lu hman thei loin bum atmi asi zia a hmu suak aw leh ding.\nHi thu hi thinlungah cinken hi hlawknak asi. Hi thu thawn pehpar in leitlunah bumawknak ti cawk lo a um. Minung tampi daitlang zetih a nung pawl an ralrin lo lai fangah an thi ka hmu . Minung tampi cu an sual sir awk ding cu an pom ko nan an sir awk nak cu an ngaih that men mi ka hmu. A tlangpi thu in hi pawl hi an taw tlai theunak cu, ka duh tiktikah Pathian ka hawl leh ding tiah an ruat ruangah a si theu ding ti ka zum! An duhmi thu cangthlan pawl cu hmangin ka ngaihtuah rero lai an ti laiah, a dang pawl cu an theih hngilh theu. Fifir pa sual sir aw ih paradis ah a fehtu pai thu cu an sim theu nan a kiangih misual a hlan ih a sual kel te thawn helram a thlengtu pai thu cu an theih hngilh.\nHimi casiartu piangthar hrih lo pawl hnenah ka ngen duhmi cu hivek ruahnak sual lakah an telve lo nak dingah an fimkhur a tul ti asi. Bible thuanthu sungah tui ka sim rero mi theihsualnak pawl hi ziangvek asi ti na hmu ding. Mi pahnih dinhmun le canvo bang aw mi lakah pakhat lawng in canvo tha cu hlawknak taktak ah a hman zia ciangzetin na hmu ding. Zohman in Pathian zangfahnak cu an mai duhnak vekin an hmang thei lo, curuangah 'ka duh tikaah ka sir aw ke' titu pawl cu Pathian zangfahnak cu an duhthusam vekin an hman thei lo zia fiangten hi thutak in in zirh.\nSaul le David kha zohhnik! Sankhat sanah an rak nung; dinhmun bang aw tiang an rak thelng; leitlun mithmuhah dinhmun bang aw an si; Kamsang Samuel ih rawngbawl nak hnuai ah siangpahrang an rak tuan veve; kum rei lam bangrep lal an rak tuan! Asinan pakhat cu rundam asi ih a dang pakhat cu a hlo ral ta.\nSergius Paulus le Gallio kha zohhnik! An pahnih in Rome ram uktu an rak si; an pahnih in Atirhmi Paul ih thu simmi kha an rak thei veve; an san lai cio ah mifim an rak si veve! Asinan pakhat cun a zum ih tihnimnak a la, a dang pakhat cun cu pawl cu zianghman ah a siar lo' ( Dung . 18:17 ).\nNa umnak hmunah na kiangkap kha zohhnik aw. Na mithmuh ah ziang a cang rero ti na hmu? Nunau unau hnih te dinhmun bang aw neimi in Pathian thutak cu an thei ih, thuthangtha simmi an ngai tlang thu, asinan pakhat cu Pathian hnenah a sir awk lai fangah a dang pakhat cu zianghman danglamnak a nei lo. Rualvah hnih te lakah sakhua lam cabu an siar veve ih pakhat cu a nun a thleng aw ih Khrih hmin in zianghmuahhmuah a tanta; cuti asi laiah a dang pakhat cun zianghman hmuh thar mi a nei lo ih a nunhlun vekin a nung ringring thotho. Minung tampi in Doddridge ih canganmi, ' Rise and Progress ' timi hi zianghman thathnem nak um loin an siar lai ah Wilberforce ih hrangah cun a thlarau nunnak a thawk nak asi. Mi thawng tampi in Wilberforce ih ca nganmi 'Practical view of Christianity' timi kha zianghman hlawknak le tangkai nak um loin an siar lai ah Legh Richmond ih hrangah cun mithar a can phah. Zohman in hitin sim theinak an neilo, 'Rundamnak cu keimai huham cahnak ruangah asi' tiin.\nHi pawl hrilhfiahnakah zianghman porhlawtnak ka nei lo. Hi pawl hi thudik an sizia na hmai ah ka run tarlang menmen asi; cule hi pawl thaten ruat tha dingah ka lo sawm.\nI thei sual hlah. Lo riahsiat ter ka duh mi asilo. Hi pawl hi ngainatnak thawn ka sim, tihnung lak ihsin na fimkhur theinak dingah ti ruahsannak thawn ka tarlang mi asi. Hi pawl hi vanram ihsin lo dawisuak tu dingah ka simmi an si lo. Khrih cu hmuh theih ih a um lai ah, a hnenah lo hruai suak thei dingah ti ruahsannak thawn ka tarlang mi asi. Hi pawl hi vanram ihsin lo dawisuak tu dingah ka simmi an si lo. Khrih cu hmuh theih ih a um lai ah, a hnenah lo hruai suak thei ding ah ti ruahsannak thawn hi pawl hi ka lo simmi asi sawn.\nNang mai ruahnak ih thudamkhan cia mi na neih mi pawl lak ihsin na ralrin ding ka lo duh sak. Pathian zangfahnak le zawruahnak pawl hi ziangsiar loin siatsuah men aw hlah. Ka lo sim, sual cu nunpi ringring aw hlah la, na duh tiktikah, na lung awi tikah, rem cang na ti tikah, na sual sir aw in Khrih cu zum in rundam si thei dingah ruat aw nawn aw hlah. Asinan na hmaiah sangka on cia in a um ringring lai hrih asi ti ka lo hmuh ter duh. Hitin ka sim theu, 'nunnak a um sung cu ruahsan ding a um.' Asinan, mifim na si ahcun na thlarau lam thu le na rundamnak dingih thil tul pawl kha ngaihthah men aw hlah.\nPathian theihternak le ruahnak tha pawl neihmi na neih ahcun cu pawl cu hlo ral ter men lo in na thlarau hrangah man nei bikin na hman thei dingah ka lo duhsak. Cuvek na neih mi pawl cu cawm tha aw la, hloral ter men loin hmasawn pi tum aw. A tha thei bikin kilkhawi hai aw la, thla nei bangin zam hlo ter men aw hlah. Thlacam duhnak thinlung na nei maw? Cuti asile hmakhat te ah cam lohli aw. Khrih rawngbawl duhnak na nei maw? Cuti asile hmakhat te ah thawk lohli aw. Thlarau lamah nawmnak na nei maw? Cucu na neih ahcun thaten zohhliah aw la a tha mi hmuahhmuah na nunnak eng hrangah la lohli aw. Tikcu cantha na neih mi hmuahhmuah kha a lak in hlo ral ter men aw hlah; tikcu can tha na neih nawn lo tikcu a thleng leh ding. Thukthun aw hlah, ‘lehhnu fim' na si lo nak dingah.\n'Sir awk nak dingah a tlai tuk ti a um lo' na ti men ding. Ka lo sang ding, cucu a dik asi; asinan tlai hnu ih sir awk tum hi a takih sir awk taktak hmuh ding a har zet. Sir awk nak cu lehhnu ah tiah na ret that men ahcun, ka lo sim ding, lehhnu ah sir awk nak cantha na nei lo men ding, cuitlunah lehhnu ah na sir aw tengteng ding ti na thei lo.\n'Ziangso ka tih ding?' na ti men ding; thinlung a pemmi fifir pa hman rundam asisi ! Ka lo sim, cucu a dik ; asinan a dang fifir pai hlohral nak bungcang kha siar tel aw !\n3. Thlarauthianghlim cun rundammi thlarau pawl cu hmunkhat te ah a hruai.\nA pathumnakah himi bungcang ihsin kan zir thei mi cu 'Thlarauthianghlim cun rundam mi thlarau pawl cu lamzin pakhat ah a hruai'.\nHimi thutak hi thaten ngaihtuah dingmi asinan, mi tampi ih ngaihthah men mi asi. Mi tampi in thinlung a pemmi thlarau cu rundam in a um asi ti cu an sim theu nan, cui tlun an zoh tel lo theu.\nHi fifir pa ih tanta mi kha thaten an zoh lo theu. Tlarau ih hnatuannak a lang ter dingah a dunglam ih a tanta mi thil an zoh tha lo theu. Curuangah, mi dangih ngaihthah theu mi thil hi tha ten kan theihthei nak dingah ka tarlang duhmi asi. Ka lo hmuh ter duhmi cu Thlarau in lamhawi pakhat lawng nei in hna a tuan, ti asi, thlarau pawl vanram lam pan dingah a hruai soh dan hi thu hmunkhat ringring asi. Mi hrekkhat cu fifir pa vekin hmakhat te ih thinlung thlengnak in maw, a dang mi hrekkhat pawl cu nuamtete ih theih awk nakin maw Thlarau in milai thlarau vanram lamah a hruai suak dan cu thu hrampi pakhat ah a thum aw mi asi.\nKa ca siar tu pawl hnenah hi thu hi fiangter ka tum hrih ding. Fimkhur zet ih na zoh dingah ka lo duhsak.Thih zawng te ah a awl zawngin vanram kainak a um asi tiah mi tampi ih ruahnak vek pawl hi na thluak sung ihsin na thianfai ter dingah ka duh. Zovek milai thlarau khal hi Pathian Thlarau in a bang aw mi hmuhtonmi sungah a hruai hai hnuah rundamnak an neih cio mi asi tihi na theih dingah ka duh; cuticun fifir pai thlarau kha Thlarau thianghlim in kaihhruai tikah midang thlarau a kaih hruai dan thawn a thuhrampi cu a bang aw asi.\na. Cuti a sile, hi pai zumnak hi ziangtluk a cak zohhnik uhsi.\nZesu kha 'Lalpa' tiah a ko. 'Lalram' neitu asi ti a zumnak a phuangsuak. 'Kumkhuan nunnak' le 'Caimainak' a pe thei ti a zum ih cui a zumnak thawn thla a cam. Apar ih sual an puhnak thu pawl hmuahhmuah thu ah mawhnak nei lo asinak thu a phuang. Hitin a sim, 'Hipa hin zianghman sualnak a nei lo'. Leitlun mi pawlin an hnawl in Khros parah an khenbet laiah fifir lungpem pa cun Zesu kha “sualnak nei lo asi” ti a phuang. yyyyy\nHi thilcang mi hi ziangvek can ah a cangmi a si ? Hihi ram pumpi in Khrih cu an phatsan ih 'Khengbet uh, khengbet uh' tiah an au lai fang a si; 'Kaisar siarlo laldang kan nei lo' an ti lai fang ah a si;farasi le puithiam pawl in Jesu cu thitlak a si ti ah sual an puh laifang a sin; a dungthlun tu pawl hman in an phatsan ih an tlansan laifang ah a si; a mah cu thingparah khaikan in a um ih a thisen suak ruangh le an hremnak ruangah cau in a um lai fang ah a si; misual pawl lakah telhcih a si ih unse dawg minung lak ah siar tel mi a si laifang a si. HIvek tikcu le can laifangah fifir pa khan Jesu cu Lalpa a si tiah zum in a hnen ah thlacam nak thawn a lalram ah thei ringring dingin a dil nak a si! Hivek zumnak hi leilung sersiam thawk pekte ihsin tui ni thiangah hmuh thei mi kan nei lo ding.\nA kaithlun pawl khan hminsinnak le thil mak a phunphun an rak hmu. A tongkam khat in mithi a kaihthawh mi, a kut ih a tham men ah miphar a damnak, mitcaw in khua an hmu, kezeng pawl ke in an feh, hi pawl thilmak hi an rak hmu zo. Sang le ngancar malte thawn mi thawng tampi rawl a rak do mi kha an rak hmu. An Lalpa cu tipar ah leicar parih feh vek in a fek tuarto men kha an rak hmu. Hi pawl hmuahhmuah tlun ah mi naran vek men si loin an hnen ah thu tampi a rak sim, an rak hmuih an rak thei cuitlun ah thukam thianghlim pawl kha an hnen ah a um. Tlangpar ih sunlawinak thawi a thuam awk lai ah khan mi hrek khat cu an rak um. Rinhlelh ding um loin an zumnak cu Pathian hnen ihsin an ngah mi a si nan, an nun ih nunpi nak in tampi an than ter dingmi a um a si.\nKhai, a thizik cuahco mi fifir pa khan tui ka simmi pawl lak ah zianghman hmuhmi le theih mi a nei lo. A hmuhmi cu, Lal Jesu kha thing par ah an khen bet ih a riah a sia, a naa a tuar, a caklo, ih a cau mi kha a si. Duh um lo zet hremnak, nautatnak, hnawnnak, hmuhsuam nak, le thangsiatnak pawl kha a hmu. Mifim, mi ropi, le mi zah um pawl in an hnawng ih, a thazang cem in a cau cuahco le thlanmual hnar ih a um kha a hmu ( Sam. 22:15,88:3 ). A parah hminsinnak, lallukhum, lalram, cawimawinak, ropitnak, huham chanak, le thatnak zianghman hmuh ding a um lo. Asinan a thi zik cuahco mi fifir pa khan a zumih Khrih ih lalram cu cuan in hmailam a zoh.\nThlarau na neih ahcun na thei lo ding maw? Cuti a sile na hmai ah thu ka lo sutmi hi hminsin aw; Khrih na zumnak cu khri tawk ah a um? Na zumnak cu siang par ah a thum aw?\nb. Cun a dang kan zoh hrih pei, fifir pa hin sual thu hi a sinak vek ciah in a theihfiangnak a nei. A rualpai hnen ah khan hitin a sim. 'Kan tuahmi ruangah a tlakmi hrmnak kan tuar'. Amah le amah Pathian mi a silonak le a sualnak a thei aw ih a par ih thuthennak kha a dikzia a thei. Amah le a mah kha thiam co awk ter a tum lo ih a mai sualnak hrangah puhmawj ding a hawl lo. A mai sualnak thei aw in hnuaidawr zet vek in a tong. Hivek hi Pathian fa le pawl hmuahhmuah ih thinlung put a si. An mah le an mah misual, helram tla tlak an si ti an thei aw. Anthinlung le an hmurka hmunkhat ten hitin an sim thei, 'Kan tuah dingmi tuah lo in kan rak tanta ih kan tuah lo dingmi pawl kan rah tuah, curuangah kan par ah diknak hrimhrim a um lo'.\nThlarau nei na si ve ahcun na thei lo ding maw ? Cuti a sile ka thusutnak hi thaten thei aw: ' Na sualnak na thei aw maw'?\nc. Thildang leh ah, fifir pa hin a unau pai hnen ah ziangvek unau duhdawtnak a nei ti zoh hnik uhsi. Pathian a camsiat nak le Pathian Fapa a mawhsiat nak pawl kha cawl ter in reahnak dik naihter a tum. 'Pathian na tih lo maw? nangmah khal mawhsiat ih na um hi' a ti. Hi tongkam hnak in khai misual pai par ah zangfahnak a thleng a si ti kan theihthei nak dang zianghmun a um! Pathian zangfahnak cun milai thinlung sungih mah le mah porh awknak pawl a hlawnhlo ih mi dang thlaru pawl hrangah ruahnak thar a pek. Samaritan nunau nu khan Pathian Fapa a hmuh ve ten a ti bel pawl kha a tanta ih khawsungah a tlan lohli, cule khausungmi pawl hnen ah ' Ra hnik uh, kan dunglam ih ka tuah mi hmuahhmuah in sim thluhtu hi: Messiah a si lo maw si ? (John 4:28,29 ), a ti. Saul kha a pianthar veten Damuscus khua ih khawmnak hmun ah a feh lohli ih a unau Isreal pawl hnen ah hitin a puang, ' Khrih cu Pathian Fapa a si' (Dung. 9:20 ).\nThlarau na neih ahcun na thei aw ko lo ding maw? Cuti a sile, thlarau hlo hrangah na duhdawtnak le na lainatnak cu khui ah so?\nA tawizawng,cu Thlarauthianghlim ih tuan suahmi kha khai fifir pai nun ah na hmu. Zumtu nuntudan kha a nun ah laihlang theih a si ding. A pianthar hnu ah reilote lawng a nung nan Pathian fa a sinak theihtheinak in tanta. A zumnak, a thlacamnak, a hnuaidawrnak, a duhdawtnak, le theihsual rual lo ih a sir awknak pawl hi kan hmu thei. A hmin men ih thinlung pem ih a sunglam ah danglamnak nei lo a si lo ih tuahnak le tongkam in a tak ih nunnak a neihzia kan hmu thei.\nCuruangah, fifir pa kha rundm a si ruangah zohman in theihtheih khawp ih thlarau hnatuannak an nun ah um lo cing in vanram kai ding le rundam si ding kha ruat aw hlah hai seh. Cuvek minung an um a si ahcun tui fifir pai piangthar a si ti theihtheinak in tanta mi hi thaten zoh seh.\nMi hrekkhat in thihzawng ih theihtheinak tiah an ruat theu mi hi riahsiatthlak zet a si. Tihnung zet si fawn. Thil malte simding an neih ahcun an lung a awi tawk mei ih an rualpi maw an unau sung khat maw a thih tikah vanram ah a feh tiah an ruat theu. An sungkhat le rualpi tha lak ah pakhatkhat an thih tikah hitin an lo sim theu ding, ' Nikhat cu thla nasa ten a cam, a nunhlun cu a thin zo, a thin lung in tui hlan ih a umdan pawl kha a sir aw zet, Pathian duhdawtnak tongkam tha zet tla in a tong, dam seh la cu nun thar in nun a tum, leitlun thil hi zianghman haheuh mi a nei lo, a kiang ih Bible siar tla a duh zet, thlacam sak tla a duh zet ' tiin. Hivek pawl hi sim ding an neih celcel ruangah an duhdawtmi cu vanram ah a kai hmangke ti ah hnangam zet in an ruat . Rundamnak thu an sim tikah Jesu Khrih thu cu tin te hrek tia te hman an sim tello. Khrih thu sim tel ding cu an hrangah zianghman a si lo; leitlun sakhua mit ih thil tul mi pawl thu kha malte an sim ih cucu an duh tawk men.\nHimi casiartu laka h zohman thinnatter ka duh mi a si lo, asinan himi thu thawn peh aw in fiangzet in ka sim duh.\nKumkhua hrangah vawikhat lawng ka sim ding. Mi tampi in an ti theu vek in, thihzawng ih theihtheinak an sim theu mi tluk in thildang zianghman thlarau lam thu ah rinhlelh kai a um lo. Nat besiat le tihphannak ih khah lai fang ih tongkam pawl hi mate lawng kan ring ngam ding ti ka zum. Hi pawl hi a taktak ah thinlung muril ih suak mi an si lo theu, tihphannak ruangah tongsuak mi an si sawn theu. Mithi pai thinlung muril ihsin a nun lai ih a tongsuak mi an si lo theu ih, rual pi tha le duhsak tu pawl hin an tongkam thiam ruangih an hman mi tongkam a si theu. Mi zapi theih loi hnak ih fiang le rinhlelh kai lo dingin zianghman sim fiang thei nak a um lo theu. Cun mihrekkhat cu an thih zawng ih an ihkhun par in thu an kam theu ih an tur pakak theu. Cun a hrekhat pawl cu an nat be iat tikah an mang a bang cuahco ih an thin a phaw dupdo cun Pathian an hlam ih thungai zet vek in Pathian hmai ah thu an kam ciamco theu, asinan an hung dam that tikah a rei hlan ah an mah kel an si theu mi na hmuh lo hman ah na rual pi pawl sut aw la an lo sim thei men ding. Cu pawl cu tulai san ih tu le tu phuang aw leuhleuh ( Tettikhan ) tu piangthar lem pawl vek fang an si. Asinan an mai sinak te le an ngainat mi leitlun ah an kir sal ih an tuah kel te an tuah sal nak hin an jthlaphan lai ih an tongkam pawl khan zianghman man a neih lo zia a lang ter.\nMi pakhat pa cu a nunsung hmuahhmuah a mai duhthlannak liolio in a mai duh thusam vek in sual cu a cen ih Pathian tongkam cu ngaih sakk lo in a um tu pai hrang ah a thihzawng ih thlavai tongkam in Pathian a hlam nak le a ihkhun par ih a mit a men that thei nawn lo lai ih a thu tiamkam awk nak pawl hnak ih thil tul a hrangah a um. Cucu a rundamnak lam a hruai tu ding a si. A kiang ah sungkhat ruangah ' Ka dam that lai ah ka duhtawk in ka rak hmang aw ih Pathian thei lo in, tucu Pathian in i dam ter ih tikcu can tha ka neih ahcun Pathian duh zawng in nunthar in ka nung ding ' tiah in kam nak men hin lung awi tawk ding a si lo tiah ka ruat. Hivek pawl hin ka ngai dan a ti danglam cuang lo ih ka lung in ti kim lo. Cu pai rundamnak dingah cuhnak ih thil tul a um hrih thotho a si. Hivek pawl hi a um ahcun thiltha cu a si, asinan cucu piantharnak a si lo. A kiangkap ih um pawl hrangah cun ngainuam le duh um zet a sinan Khrih ah zumnak a si hrih lo. Piangtharnak le zumnak ka hmuh hlan cu ka lung a kim thei lo. Mi hrek cun an duh zawng tongkam an theih ahcun an lung kim trawk in an duhdawtmi cu vanram ah a feh a si tiah an ti men ding. Asinan kei cu ka lei ka kaihrem ding ih zianghman tong lo in ka um sawn ding. Ihkhun par ih a thizik cuahco tui nun ah a sual sir awk nak le zumnak antam citia te ka hmuh ahcun cucu ka lung in kim ter tu ding a si sawn. Asinan sir awk nak le zumnak a um lo lai ah kan lung a kim ih kan hnem aw a si ahcun kan mai thinlung hahdamnak ah a si ih vanram ah kan duhdawtmi cu kan hmuh lo khal len zohman maawhthluk ding a um lo.\nNa unau le na rualpi tjha pawl mangbang le an-hai lo ding ih na tuah duh a si le , na thihhnu ah " a nih cu piangthar le Pathian fa a si " an lo ti theinak dingah ziangvek theihtheinak in na thei ter duh hai ih ziangvek tongkam hmanter hai na duh ? Thinlung a pemmi fifir pai nun hin hin zohthim aw la cucu na hrangah a tha ding.\nA netabik ih na ruang ret nak thingkuang fate kan zawn rero lai ah Pathian fa na si ti kan theih thei nak dingah leitlun sakhua mi sinak satliah men lawng maw sim ding kan neih ding ? Thukthun aw phahphah in pakhat le pakhat hitin in sim aw ter rero aw hlah, 'A ! a nihcu mi lungawi a si ko ve; tongkam tla a thiam ih Biubloe thu tla a duhzet in ka thei; cule mitha pawl tla a pawl theu ih khawm tla a taima zet!'.Na dinhmun thu ah fel le fiang zet ih theihtheinak in nei ter aw. Na sir awknak, na zumnak le na thianhlimnak thu ah a hngetkhoh zet mi theihtheinak a um a si ahcun zohman in na thu hla ah rinhlelhnak thawnsut hnuai hni a um lo ding. Na thlarau rundamnak ah zianghman thathnemnak pe thei lo thil pawl ahkhan hngat aw nawn aw hlah. Kha pawl na neih ruangah na sungkhat le na rualpi tha pawl cu na ti lung awi men ding, asinan Pathian in a mai ruanhman cia mi hmanrua hmang in le amai ruahman cia mi lamzin lawng in na thalrau cu vanram ah a thleng thei ve ding a si. Cuticun na thih ih kan lo phum tikah kan sakhua nak vek in rawngbawl tu in thlacamnak thawn kan lo thlah dingih tongkam duh um zet pawl zianghman thukthun lo ten kan hmang thei ding. Biak inn ah na thu kan rel tikah hitin kan sim a tul men ding,' Lalpa ah a thi tu cu mi vannei an si' . Asinan cucun na dinhmun zianghman a ti danglam cuang lo ding ih na nun lai ih na si nak vek ciah ah nangmah thawi a phu tawk nak hmun ah na feh thotho ding. Na nunlai ah Pathian ah pianthar nak, sir awk nak le zumnak na nei lo ih zianghman danglam nak nei lo in na thih ahcun kan lo vui nak ding cu mi hlo vui nak a si ding: rak suak dah lo lawlaw aw la na rhang ah le unau duhdawt tu pawl hrang khal ah a tha sawn.\n4. Khrih ah zumtu pawl cu an thih tikah Lalpai hnen ah an um\nCuitlun ah , tui ka thu sungah kan zir zawm ding ih ka rak ruah mi cu Khrih ah zumtu cu an thih tikah Lalpai hnen ah an um, timithu a si. Hi thu ah kan Lalpa in misual pai hnen ah a sim mi ihsin kan la khawm thei : ' Tui ni ah paradis ah ka hnen ah na um ding' . Cun hi thu thawn a bang aw zet mi, Paul in Philipian pawl hnen ah ca a kuat tik ah kan hmu, Paul in hi leitlun hi suahsan in Khrih thawi um a duh th a sim ( Phi.1: 23 ).\nHimi thu thawn pehpar in malte lawng ka sim ding. Nangmah mimal in Pathian thu na zir awk nak ah na hmai ah malten ka run tarlang ding. Keimai mimal nun ahcun hi thu hi thlakamnak le daihnak i pe tu taktak a si.\nZumtu pawl an thih tikah ' Khrih thawn an um tlang ' a si. Thin le ham kai aw lo mi pawl hrangahcun hi thu hi thil harsa a si men ding. Mithianghlim pawl an thihhnu ah an umnak, an lungawinak, an thinlung put, an nawmnak, pawl hi himi tongkam tawite hin a sim fiang thluh: ' Khrih thawn an um tlang' .\nA thi zo mi zumtu pawl dinhmun cu famkim zet in sim thei nak kna nei lo. Hi thu hi a thuk in a sang tuk ih milai ruahnak ih theihban le cinken bang ding a si lo. Khrih leitlun ah a vawihnihnak a ratsal ih mithi thawhsalnak ni ah an nih khal an taksa kaihthawh sal a si tikah ziangtluk an lung a awi ti kan hmuh in kan thei ding. Asinan hi khal hi ka thei, a thi zomi zumtu pawl cu thlawsuahmi cawlhhahdmnak hmun ah an nuam aw, hnatuan bangnak ihsin cawlhhahdamnak, riahsiatnak ih sin cawlhhahdamnak, natnak ihsin cawlhhahdamnak, le sual ihsin cawlhhahdamnak hmun ah an cawl a si ti ka ciang. Hihi ka theihnak in a ban nawn lo ruangah leitlun an nun sungih an nawm ban lo mi nawmnak thawn an nuam aw ka ti men mi a si lo. Tui kan thuhmahruai ih ka hman mi bungcang sung ihsin ka hmuh suak mi a si: ' Khrih thawn an um ' ti ka hmuh tik ah cucu a tawk a si.\nTuurual cu tuu khal tu hnen ah an kim tikah ; hotu lu bik hnen ah member awl an kim tikah; Khrih innsang ih a fale pawl cu an mah a duhdaw tu, leitlun ih ankhualtlawnnak hmuahhmuah ah lam a hruai ih ziangkim a cawmdawl in a kilveng tui hnen an thlen tikah ziangkim a famkim dingih, ziangkim a tha thluh ding.\nParadis cu ziangvek hmun a si ding ti ka sim thei lo, ziangah tile thlarau cu taksa thawn an then awk tikah ziangvek dinhmun a si ding ti ka theithei lo. Asinan hihnak ih ruahnak cangkang pawl ka beisei cuanglo-cu tawk hmun ah Khrih a um a si timi hnak in thildang zianghman beisei mi ka nei lo. Thihnak le thawhsalnak thu thawn peh aw in thu a um thei mi lak ah hi hnak ih ngai pawimawh tlak ruahnak dang a um lo. Ziangtin cutawk hmun cu a um ih ziangtin cutawk hmun ahcun mi thianghlim pawl thawn an um ti ka thei lo. Ka mit ka sin ih ka thih tikah Paradis ah ka feh ding ih cu tawk hmun ahcun Khrih thawn kan um tlang ding ti ka theih mi hi a thawk . Hitin Sam cangan tu pa cun a sim a si lo maw ? ,' Na umnak ahcun lungawinak in a khat ' ( Sam.16:11 ). A nu in Paradis cu ziangvek a si ding ti a sim tum rero lai ah a thizik cuahco mi nunau nu te in hitin a sim. A nu cun a fanu hnen ah, ' cutawk hmun ah natnak a um nawn lo ding, naa tuarnak khal a um nawn lo ding, cutawk hmun ahcun tui hlan ih a rak feh hmaisa tu na unau pawl na hmu ding, a kumkhua in na nuam aw ringring ding'. Cule a thizik cuahco mi a fanu cun,' Ka nu, hi hmuahhmuah hnak ih thil tha Paradis hmun ahcun a um a si, cu tawk hmun ah Khrih a um ding ' a ti.\nNa thlarau hrangah thungai thlak in na ruat dah lo tla a si men ding. Khrih cu a lo rundam tu a si ti na thei nan nan nun ram ah a tak in a hlutnak na tep dah lo tla a si men ding. Asinan, cuti cing cun na thih tikah Paradis ah feh cu na tum. Himi bungcang hi cui thu a lo ruat ter tu pakhat a si . Paradis ah feh cu na tum. Himi Bungcang hi cui thu a lo ruat ter tu pakhat a si. Paradis cu Khrih ih umnak hmun a si. Cuti a sile cutawk hmun cu na nawm awk thei nak ding hmun a si lei maw ?\nZumtu si cing in thlanmual tih ah na rak thia rero tla a si men ding. Thlarau cu a dai zet le a lunglen thlak zet ding a bang ti aw. Na hmalam thil cu thimnak, beidawnnak, le ruahsannak um lo vekin na thei men ding. tih aw hlah, hi mi bungcang na huh hin raltha tak in um mei aw. Paradis ah na feh ding ih cu tawk hmun ah Khrih na hmu ding.\n5. Mitin thlarau kumkhua nunnak cu hi pa dinhmun thawn an bang aw\nA neta bik ah kan zir dingih ka ruat mi cu, mitin thlarau ih sankhuk dinhmun cu hi pai dinhmun thawn an bang awk nak thu a si.\nLalpan thinlung a pemmi fifir pai hnen ah a simmi cu, ' tui ni ah Paradis ah ka hnen ah na um ding ' . A karlak ah tikcu rei ding zianghman simmi a nei lo; lungawinak dinhmun ah a lut ding tikcu cu lehhnu ah ti ah a sim lo, ' tui ni ah ' a ti -' tui ni ah khros par ah khaikan ih na umni rori ah '. Ziangtluk nai in a lang ! Kan sankhuk umnak hmun cu zingtluk nai in saw a sim ! Lungawinak le beidawnak, riahsiatnak; Khrih ih umnak le satan ih cencilhnak-hipawl hi kan kiangte ah a um mi an si. Asinan David in a simmi cu, 'Thihnak le nunnak karlak ah ke kar khat te lawng a um a si' ( 1 Samuel 20:3 ). Kan nih in kan sim thei mi cu, kan mah le hel maw paradis kar lak ah kekar khat te a um a si. Na hmailam kekar khat ah ziang na tong ding ti na thei aw maw ?\nHi thu kan theih ding tluk in kan thei lo theu. Hi mi thu thawn peh aw in mangman vek ih kan man rero le mang thu rel vek ih kan rel rero nak hi bang thlang ding kan si. Vawi tampi cu mithianghlim pawl le zumtu pawl thu kan sim tik ah thihnak cu lam hla pi ah um vek in kan sim theu. Hihi a dik lo mi a si, a dik lo lawlaw . An cawlh le an sankhuk inn cu a naite ih an lut zo.\nKan duhdawtmi an thih tikah a tangmi duhdawttu pawl cun an thihni le kan phum karlak ah riahsia le ninghing in kan tap rero theu ih tikcu rei cuahco in kan thei. Kan damsungah cuvek tikcu le can cu riahsiatthlak bik, phurrit bik can a si theu. Asinan, Pathian cu thangthah in um ko seh, mithianghlim pawl cu an tisa thawn a then awk veten a zalwn mi an si . Kan suun rero ih kan tah rero laiah le mithi kuang cu tuah a si rero lai ah kan duhdawtmi thlaarau cu Khrih umnak ah a nuam aw rero zo a si. Tisa hreh umnak phurrit ihsin sankhuk hrang in a luat zo. Mi tha lo pawl ih hnaihnawk ban lo nak hmun ah um in tihphannak ihsin a luat zo ih cawlhhahdmnak hmun ah a um.\nZumtu pawl cu an thih veten Paradis ah an um. An ral cu do a si zo; an tan laknak cu a tawp zo; ni khatkhat ah kan ton ve dingmi riahsiatnak phairuam cu an kan zo; ni khatkhat ah kan kan ve dingmi ti thim pi cu an kan kai zo; sual in milai hrangih a ruat mi khuathai cu an in zo; riahsiatnak le sualnak in a hnaihnawk ban nawn lo nak hmun ah an um zo. An nun sal le kan umnak ah an ra kir sal ding cu duhsak ding kan si hrimhrim lo ! An hrangah tap ding kan si lo, kan mai hrangah tap ding kan si sawn.\nKan nih cu ral kan do rero lai ih an nih cu an cawl hahdam zo. Kan nih cu hna kan tuan bang rero lai ih an nih cu an cawl hahdam zo. Kan nih cu fimkhur ringring ih um kan si ih, an nih zu itthat men thei an si. Kan nih cun thlarau ralthuam cu kan hruk ringring ih, an nih cu an sankhuk inn pi sung ah an lut zo. Kan nih cu kan minung sinak ahcun Pathian nun simnak fungfek tuar rero lai kan si ih an nih cu sankhuk hrangah a siat thei lo tak sa in an thuam aw zo. Kan nih cu kan thinlung sungah duhthusam thawn kan nung lai ih, an nih cu nun diriam zet in annung zo. Khrih ah a cawl hahdam zo tu pawl cu leitlun ah a nung lai mi pawl hnak in ziang tluk mi lungawi so an si ! Curuangah leitlun ih mithianghlim a farah bik hman hi a thih ve ten a sang le a nuam bik dinhmun ah a thleng zo ih hi leitlun ih dinhmun sang bik le nuam bik hnak khal in tahthim ding um lo in a nuam sawn deldel zo a si.\nHimi thu ah suangtuahnak dik lo kau pi a um ding ti ka phang. Roman Catholic a si lomi, thihhnu ah thianternak a um lo a si ti zum tu pawl karlak ah thihhnu hmakhat te ah a thleng aw dingmi thu thawn peh aw in ruahdan danglam a um ding ti ka phang.\nThihcan le vanram thlen karlak ah caan ziangmaw zat sung umnak ding hmun a um a si tiah a ruat tu an um pang ding ti ka phang. An thih lai ahcun Pathian ih thianternak um loin an thi nan, mi thikhua ih thianternak ruangah vanram ka kai ding tiah a ruat tu an um pang ding ti ka phang !\nHivek ruanak pawl hi ruahsual mi pumhlum a si. Thihhnu ah zianghman thleng awknak a um nawn lo; a neta bik thaw thawt hnu ah thinlung thar pek ti a um nawn lo. Kan feh ni rori ah kan sankhuk hrangin kan ke kan pen ih, leitlun kan suahsan ni rori ah kan sankhuk hrang cu kan thawk a si. Cui hnu ah thlarau lam rem awk sal nak le thleng awk salnak zianghman a um nawn lo. Kan thih vek in kan sankhuk covo cu kan co ding; piangthar lo pawl cu an thih vek in an zal reaireai ding.\nMi piangthar hrih lo na si ahcun hitin thu lo ruat ter ka duh. Helram thawn nan naih aw zet ti na thei maw ? Tui ni rori ah Khrih tel lo in na thih a si ahcun na mit in hmakhat te ah na sankhuk umnakhmun cu na hmu ding ih hrem na si cih ding.\nCun khatlam ah, Khrihfa diktak na si ahcun na zum nakle na ruahnak hnak in vanram thawn nan nai aw zet a si. Tui sun ah Lalpa in na nunnak a lo lak sak ahcun tuisun lala ah Paradis ah Lalpai hmel na hmu ding. Tiamkam mi ram tha cu na hmai te ah a um. Na tuar nak le cahlonak ruangah na mit na sin mi cu tuini ah na meng ding ih na lei in a sim thei lo mi cawlhhahdmnak cu na hmu ding.\nTucu ka thu tawpnak lam ah thu malten ka run sim ta dingih cuticun ka ha ka ngah ding.\n1. Himi ca hi sual nak ruangih thin a naa rero le hnuai a dawr rero tu pai hnen ah a thleng thei men. Cuvek minung na si maw ? Na si pang le hinah fwrhfialnak tongkam malte a um. Thinlung a pem mi fifir pai tuahdan hi zoh aw la, cuvek in tuah ve aw. Ziangtin thla a cam ti zoh hnik : ziangvek hnangamnak a nei ti zoh hnik aw. Unau nu maw unau pa, Ziangruangah a tuah vek in na tuah ve mei lo ? Ziangruangah nang teh rundam na si ve lo ?\n2. Tui ka cabu hi leitlun ah mah le mah a porh aw rero tu, mai tuahnak ah a hngat aw tu mi pakhatkhat hnen ah a thleng thei men. Cuvek na si maw ? Na si pang ahcun tui ralrin pek nak hi thei aw. Thinlung a pem lo mi fifir pa kha ziangtin a thi ti zohhnik aw la , cuvek in na thih ve lo nak dingah hma la aw. Aw! a feh sual mi u le nau pawl nan mah le nan mah par ah rinsan aw tuk hlah uh, nan sualnak thawn nan thih lo nak dingah Lalpa cu hmuh theih a si lai ah hawl aw. Her aw thlang aw la na ding let hawi aw : ziangah saw na thih ding ?\n3. Himi ca hi Khrih zumtu a ti aw pawl lak ah a thleng men thei. Nang teh cu vek lak ah mi pakhat na si ve maw ? Cuti a si le thinlung a pem mi fifir pai sakhua nak vek hi na sakhua tah awk nak ah la aw. Sir awknak diktak le rundam-zumnak , hnuai dawrnak taktak, le dudawtnak taktak na neih le neih lo ciang aw aw . Unau nu ma na si, unau pa, leitlun sakhua nak ih khrihfa sinak men ah lung awi tawk aw hlah. Thinlung a pemmi fifir pa vek in thinlung pakhat nei aw la, mifim na si ding.\n4. Himi cabu hi a liamcia mi duhdawtmi unau sungkhat zuun tuar tui kut ah a thleng men thei. Cuvek lak ah mi pakhat na si ve maw ? Na rak si ve pang le thuthiang vek hin hnem aw aw. Na duhdawtmi pawl hi ziangvek dinhmun ah an thleng zo ti thei aw. An nun ah zianghman that hnem naknei lo le lungwinak nei lo ih um an si lo. Tui an nun vek in leitlun ah an dinhmun a rak si dah lo ; a tu ahcun an duhdawt zet mi Zisu Khrih thawn an umtlang zo ih an nuam aw zo a si. Aw ! an mah ngai ih na riahsiat rero nak ihsin cawl thlang aw ! Harsatnak ihsin an luat zo ih cawlhhahdamnak an thlen zo ruangah na lungawi sawn aw.\n5. Cun, tui ka cabu hi kum reipi Khrih rawng a rak bawl zo tui kut ah a thleng men thei. Cuvek lakah mi pakhat na si ve maw ? Cuti a si le himi bungcang sung ihsin na zir thei mi cu, ziangtluk na sankhuk inn pi thawn nan naih aw, ti a si. Kan rundamnak cu na zum pek hnak in tu ah cun a nai deuhdeuh zo a si. Kan rundamnak cu na zum pek hnak in tu ah cun a nai deuhdeuh zo a si. Ni rei lo te sung hnatuan hangnak le naa tuar nak na tuar hnu ah Lal hmuahhmuah lak ih Lal cun a lo hruai ding, na doral cu a tawp dingih cawlhhahdamnak na thleng ding.\nAw ! a lak a si mi le a cakzet mi Lalpai zangfahnak hi ziangtluk ropi le zohthim tlak saw a si. Pathian zangfahnak cu ziangvek tawntaih nek le that lo nak khal in a dal thei lo\n1. Aw ! Lalpa, a ropi zet le a cak zet mi na laksawng zangfahnak hi ziangtluk zohthim tlak saw a si ! Na pek mi pai par ah ziangvek milai tawntaihnak le thatlo nak hman in a dal dah lo, ih a dla thei lo ! Na thatnak hi zoso ngaihthah men thei ding, zinglam ah helram ah a feh ding tiih ruahmi, a sual ruangah thiangpar ih thlai mi hman kha zan lam ahcun Paradis ah a um daih si ! ( Bishop Hall ).\n2. ' Zokhal sir awknak cu ngaihthah ih lehhnu ah tiin puh mawh ding a hawl tu cu, thinlung a pem lomi fifir pa bang in, Pathian a hniksak tu a siih Pathian in a hrang ah thil tha sawn a ruahsak mi a hnawn ruangah a hmailam ah a kha zet mi tur a um ter sawn a si.\n' Pathian zawnruahnak cu milai ih ngaihtuah cawp dingah Bible ah ngan a si dah lo ih, minung ih tluksiatnak cu cawn ding a si dah fawn lo ' ( Lightfoot, Sermon, 1684 ).\n' Himi thinlung a pem mi pai nun hi cawng in lehhnu ah ka thih zawng ah ka sir aw leh ding tiah mah le mah a kam aw rero tu cu mi aa bik le khaw khan nak nei lo an si. Zianghman zawnruahnak nei lo, a mah rundam tui zawnruahnak le zangfahnak cu a mai tikcu remcang hawlnak men ih rak hmang tu le a mah rundm tu riangri do tu an sisawn; kan Lal Jesu in ziang a tuah ti atthlak zet ih ruat rero tu an si, curuangah kan Lalpa Jesui tuarnak pawl hi mi naran pakhat in danpangai ih thil a tuah mi vek ah an can ter men a si ( Philip Doddridge).\n3. ' Leilung sersiam thawk ihsin hi tluk ih mangbangza le hminsin tlak zumnak hi ka thei dh lo ' . ( John Calvin : Gommentaru on the Gospel, St. Andrew's press . ) .\n' Khawdur sahpi lak ihsin Ni a hmu thei tu zumnak ropi cun Rundamtu Khrih cu a hmu suak, farah zawnzaihnak, nautatnak, hnawnnak, pawl le mi-hnihsuak sai nak ih hmannak pawl a tuar rero tu thingkhros par ih khenbet mi Jesu kha Lalpa tiah a ko; Khros, thlanmual le thihnak karlak ihsin Khrih ih lalram kha a rak hmu thei ih lalram theihthei nak zianghman a um lo laiah, Khrih hnen ah a lalram a thlen tikah theihhngilh lo nak ding in thla a cam ' ( Lightfoot:Sermon,1684 ).\nThinlung a pemmi fifir pa kha Khrih ih lalram thu a phuang hmai sa bik tu a si, Khrih kha nunthianghlim nei cing in a tuarnak theih pi tu hmaisa bik, cun sual nak a nei lo nan a par ah thiltha lo an theln ter mi pawl kha a phuang suak hmaisa bik tu a si' ( Duenel on the Gospel ).\nHiti vek in Khrih cawimawi nak langhngan zet mi a pe tu mi mithianghlim malte lawng an um ding ka zum ( Philip Doddridge ).\n' Hihi a dungthlun tu maw, rukru pai tongkam saw a si deuh ? Aw ! Rundamtu, na tongkam lo san theinak i pe aw la thu sim duhmi ka nei: " Thu ngai ten ka lo sim, Isreal pawl lak hman ah hi tluk zumnak tum nei tu ka hmu lo a si " . Thil parah khenbeh ih na um cu a lo hmu, ningzahthlak zet dinhmun ah na din lai ah mawizet in a lo hmu. Asi, Lalpa, na thi zik cuahco a lo hmu nan na lalram thu a sim. Amah le a mah khal a thi zik cuahco ti a thei aw nan, leh hnu ah theihhngileh a si lo nak dingah na hnen ah zangfah a lo dil. Aw! Khros par ih lalklukhum a hmu thei tu, thihnak hnakih a cak deuh zumnak, thih zawng te hman ah lehhnu lam ih a thleng dingmi cawimawinak le lalram a hmu thei tu le beidawng lo ten thih zawng hman ah Lalpa in rundam theinak a nei a si tiah ruahsannak thawn Pathian hmai ah a kun ter tu zumnak cu ziangvek saw a si ? Na dungthlun tu hleihnih lak ah zotal in na thih zik cuahco tik ah an lo sawn maw ? ' ( Bishop Hall ).\n4. Paradis thuhla ahhin duh am tuk le vervek tuk in thu el aw ding kan si lo. Zumnak in Khrih a zawm tu pal cu Khrih ih nunnak a tawmpi tu an si ih an thih hnu ah lungawi cawlhhahdamnak ah an cawl, cule Khrih a vawihnihnak leitlun ah a rat sal hlan lo cutawk hmun ah an nuam aw ding ti kan theihnak hin lungawi tawk ding kan si ' .( John Calvin : Commentary on the Gospel , St. Andrew's press ).\n5. Beidawngthlak zet ih sualnak hlir ih a luahkhat mi leitlun ih kan unau pa runsuaknak hin na lung a lo awi ter ruangah lungawi thu kan thinlung tak in kan lo sim. ( England kawhhran pawlpawl in mithi an phum sik tikah an hman theu mi tongkam).\n'Thuthang thabik run lo theihter duh mi ka nei. Nan duhdawt zet mi nu cun a ral do nak cu a theh zo ih a thlacamnak cu saansak a si zo, a nunnak ah a kumkhua lungawinak in a khat zo. Ka duhdawtmi ka nupi, kumkul sung hi leitlun ah ka lungawinak bik le i hnem tu umsun cu, thawh leh ni ah in fehsan zo' ( Venn in Stillingfleet hnenah a nupi thih thu a simnak, cakuat ).


Dr. Rodinga – MAH in remdaihnak thurel dingin Tlangpar hriamkai pawl a sawm nak san - Falam Online Media\nDr. Rodinga – MAH in remdaihnak thurel dingin Tlangpar hriamkai pawl a sawm nak san\nAtufang ramsung ramleng ngaihsak hlawh zet thuthang pakhat cu Ralhraangbawi Min Aung Hlaing in remdaihnak thureltlang dingin Tlangpar hriamkai hruaitu pawl a sawm mi thu hi a si ih, hih thuthawn pehparin kan Chin upa rinsantlak Dr. Rodinga (Burmese American Community Institute Chairman) cun a hmuh dan a rel ve.\n“Kahdaihnak a um hnu ah Democracy, Federal rampi a um ding hi kan saduhthat a si. Kahdaihnak ti cu a ṭongfang zawng cun a ṭhabikmi a si.”\n“Asinan, atuih Min Aung Hlaing sawmnak cu ka zum thei lo lawlaw. Ziangah ti le thilung thiang an nei lo mi hmuh ding a um ciang ruangah a si.”\n“Atu hi, Min Aung Hlaing in kan rampi cu ziin thum in a fehpi. Pakhatnak cu ‘control’ a si. Yangon, Maydalay, Naypyidaw tivek kha ralkap le palik tampi thawn control in a fehpi. Pahnihnak cu ‘contain’ a si. Tlangpar hriamkai pawl kha remdaihnak kan tuah ding ti`n a lem. An mah kap lo dingin ‘contain’ a tuah. Pathumnak cu ‘crush’ a tuah, a rial thluh, a kap thluh. Sagaing ah, Chin ram ah, Kachin ah kahdonak a tuah ih an inn, an Lo a ur thluh. Inn an ur mi hi 9000 a um. An kah that mi hi 2000 leng an si zo. Khatin ziin 3 in a fehpi. Cumi a fehpi mi le tubai ih remdaihnak kan tuah ding a timi cu a kalhaw thluh”.\n“Rinlopin remdaihnak kan tuah ding a ti nak san cu phun 3 in ka hmu. Pakhatnak cu Kachin, Karen tipawl Tlangpar hriamkai pawl kha CNF telin PDF, CDF pawl hrambunawknakbik a si. Cupawlthawn remdaihnak kan tuah ding a ti nak san cu PDF, CDF tipawl kha thazang cak hlah hai seh a ti nak a si. Ṭhenṭhek humreek a tum.”\n“Pahnihnak cu, atu hi hmai a nor tum thlang. Remdaihnak tuah dingin ka sawm nan an ra duh lo. Remdaihnak an duh lo. Curuangah ka kap hai a si ti`n phuhlam hrang laziin a sial.”\n“Pathumnak cu, leitlunpi hmai ah keimah MAH le SAC cozah cu remdaihnak a duh taktakmi kan si. Remdaihnak tuah dingin kei mah rori in cabuai ah to tlang dingin ka sawm ti`n leitlun mipi a hmuh duh ruangah a si. Curuangah remdaihnak thureltlang a timi cu sullam zianghman a nei lo”.\n“Cun, KNU, KIA tipawl cu atutiang feh an tum lo. Kan feh ding titu cu RCSS, PNLO tivek pawlkom fate pawl lawng an si ih, remdaihnak thureltlang an timi cu sullam zianghman a nei lo rori a si” ti`n Dr. Rodinga cun RPV thawn online hmaton thusutnak an nei nakah a rel a si.\n← Kalay doawknak ah ralhraang tampi an thi, hriamtuar an tam\nLairawn doawknak ah Ralhraang SAC ralkap 5 an thi →


Falam Puaipi February 20-22 Ah An Thawn Sal - Chinland Today Media\nFalam Puaipi February 20-22 Ah An Thawn Sal\nJanuary 10, 2017 4:41 am·0 comments\nFalam puaipi hman ding ni 18-20 February cu Chin ramkulh tlangawi pawl thawi reltlannak le rampi uktu pawl ih dinhmun, ramleng ihsi tlungtu ding hrekkhat ih rem can dan le thuhla dang tete ruangah February 20-22, 2017 ah nei dingin an thawn sal.\n“A ni kan thawn salnak san cu a vei 69 nak Chin National Day ah Myanmar ramdingkhawm uktu lu pawl in hmang dingin thuhla a um ih cumi hrangah kilhimnak pawl hrang timtuahnak a umtheinak ding hrang a tul ruangah a si. Cun Chin National Day thluh hnu ah Falam fahniang ram le ih suakzo tu pawl thawn caan nuam le sunglawi sawn ih kan hman thei ding ruahsannak pawl thawn kan thinnak a si” tiin Falam puaipi cangsuak committee ih thuhla thantu le tawlreltu Mai Veronica Nisiangpar cun Chinland Today Media hnenah a sim.\nCangsuak committee ih thuhla rak tawlrelnak ihsin a hmaisabiknak ih an rak ruahhman mi ni khal hi tu ih a thawn sal mi ni a rak si. Asinan Chin ramkulh tlangbawi pawl ih man remcan lonak ruangah December 2, 2016 ah February 18-20 tiang hmang dingin an rak rua hman salnak cu a si.\nAsinan January 5, 2017 ih Chin ramkulh tlangbawi pawl le cangsuak committee pawl thurelnak cun February 20-22, 2017 ah hmang dingin an nemhnget sal a si.#


Iran Thu Lawrkhawm - Chinland Today Media\nDecember 11, 2012 3:15 am·0 comments\nTehran In Kan Himnak A Siatter Ti’n Bahrain Minister In Sim\nBahrain’s Foreign Minister Shaikh Khalid bin Ahmed Al Khalifa in kan dung Zarhteni, 8.12.12, ah Manama Dialogue meetingnak Ritz-Carlton Bahrain Hotel and Spa hmunah, “Iran in nuclear a tuahnak ihsin a cawlbang a ṭul a si. Ziangahtile nuclear a tuahmi in kan ram le kan kiangkap ih himnak security cu a siatter a si,” tiin a sim.\nCutawk meetingnak ah GCC rampawl (GCC/AGCC rampawl lakah Bahrain, Kuwait, Oman, Qatar, Saudi Arabia le UAE tiin ram 6 an tel) khal an tel ruangah, Al Khalifa in Tehran hi kanmah GCC ram pawl hrang khalah a ṭihnung ti zawngin a sim duhsan a si tiin cutawk ih Gulf Daily thuthang in a sim.\n“Iran in nuclear tuah hrih dingin a tum rero mi hi kan GCC ram pawlih pursumleilawnnak lamzin, pehtlaihawknak daanhram le himdaihnak kan neih ciami pawl, le thu kan neinak pawl cu a siatter ih a hninter a si. Ahmed Al Khalifa in Bahrain cun remdaihnak, himdaihnak hrangah anmahten a tuah thei thu a sim ih, ramleng kiangkap thawn a pehparmi himdaihnak ahcun Bahrain in amahte lawng a tuah thei lo ih kiangkap ram pawl thawn hmunkhat ih ṭuantlang a tum thu khal a simbet.\nIran In N Korea Hnenah Rocket A Pe\nIran rammi missile lamih mithiam phuaihkhat cu N Korea ramah a feh ih, leitlun pumpi ih duhlomi N Korea ih rocket kapsuah theinak dingah technical thiamnak pawl cu an bawm hai tiin mani Tlawngkai Nikhatni, 10.12.12, ah Seoul khawlipi ih um S Korea acozah ih Chosun Ilbo thuthangca in a sim.\nCumi Iran missile mithiam pawl cu Pyongyang, N Korea in kan dung April thla ih rocket an kapsuah thei lo hnu ah a sawmsalmi pawl an si. Kan dung baite N Korea in rocket an kapsuah laiah an kapnak hmunih um mawtaw pakhat sungah Iran missile mithiam sangzet pawl an to khal an hmu. Hihi N Korea le Iran karlak ah ziangtluk in pehtlaiawknak thuk an nei ti langtertu a si. Ziangahtile N Korea ih missile an neihdan hi 1980 hnuah zoh sehla Iran thawn an thiamdan an bang-aw zet a si.\nAtu Dec thla thlatir ahkhan Japan ih Kyodo thuthang ah kan dung Oct thla ihsin thokin N Korea ramsung ah Iran mithiam pawl cu hmunluah in missile le nuclear thu ah, le rampi kilhimnak system pawlah an ramhnih in an hlawm-aw rero a si tiin a sim. North Korea le Iran an ramhnih hin leitlunpi in ruahdan thawn kalh in nuclear cu an tuah rero. Leitlunpi cun nuclear an tuahmi pawl cawl ding le US le ramdang dangdang an dodalnak pawl cu cawl dingin a duhsak.\nIran In A Veithumnak Missile Kapsin\nMani Tlawngkai Nikhatni, 10.12.12, ah Iran in hmunhlapi kapnak Shahab-3 missile pawl cu an kapsin. Hi hmunhla kapnak Shahab-3 missile pawl an neinak san cu an ral tumbik Israel an kapnak dingah a si.\nHivek missile an kapsinnak hi UN le nitlaknak ram pawlih nuclear zohfeltu pawlin Islamic republic, Iran, a pahnihnak uranium serthainfainak cu a tuah rero zo ti’n an sim ṭhehhnu ah a si.\nIran rampi ralkap Guards pawlin kan dung Zarhpini, 9.12.12, ahkhan missile siar cawk lo cu an kapsuak. Iran ih Mirang ca ih suahmi rampi thuthangca le TV channel pawlah Shahab-3 missile nelrawn ah an kapsin rero mi cu an tarlang. Iran ih himi missile hriamhrei pawl hi kilometer 1,300 ihsin 2,000 tiang a kap ban. Hitluk hla a kap banmi cun Israel, Arab ram tampi le Turkey telin Europe ram tampi a kap thei.\nIran Guards ralkap ṭuanvoneitu lamin a simdan ahcun a nai kapnak missile, a lailakfang kapnak missile le a hla kapnak missile tiin a phunphun an nei ih cu pawl hmuahhmuah cu raltho tik caan ih a remcang naknak ih hman ding a si.\nA lailakfang kapnak Shahab-1 le Shahab-2 missile pawlin kilometres 300 ihsin 700 tiang felfai zetin a kapsiat thei tiin vantlun raldonak hotubik Hossein Salami in a sim. Ahlan ih an kapsinmi a nai kapnak missile pawl cu phunthum in ṭhen a siih, Tondar-69, Fateh-110 le Zelzal pawl an si. An phunthum in solid fuel power nasa zet an nei ih, kilometer 100 ihsin 400 tiang a kap ban a si.\nISIS Pawl In Thir Inn Ah Ralkap 17 Nung Cingin An Khum\nSaudi Arabia Ram Ah Shia Muslim Panga Kah That An Si\nIran in Saudi Arabia Leh US Puh


Lamzin Khrihhmuhnak Thil - Chinland Today Media\nLamzin Khrihhmuhnak Thil\nSeptember 21, 2010 1:16 am·0 comments\nLamzin Khihhmuhnak Thil\nIsaiah 30: 15-22\nThlarau Thianghlim a run tik ahcun Pathian thudik langtertu a si ruangah thudik hmuahhmuah ah a lo hruai ding. – John 16:13\n– Thusimtu 7-9\n– 2 Korin. 13\nVanzam mawngtu in point A ihsin point B ah ziangti’n a thlengh thiam timi thu na ruat dah maw? VOR (Omnidirectional Radio Range), a tawinak in VHF timi 1950 kum hrawng ih an tuahmi vanzam, tinbaw, mawttaw tivek pawl ih fehnak lamzin khihhmuhnak thil an hman ruangah a si. Tuih san tiang khal ah vanzam tampi in an hmang lai. Hih thil in vanzam mawngtu kha a lamzin a peng maw peng lo timi a theihter.\nProfet Isaiah sanlai ah Israel mi pawl khal rinsan tlak VOR, lamzin khihhmuhnak thil an rak ttulzet. Pathian Amah rori in an hrangah cuih thil si a duh. Hmanseh Pathian ih raalrinnak pekmi ngai duh loin Izip thawn lungkimnak sachuk an tuah (Isai. 30:1-2). Asinan Pathian in an lamzin hmuhtu si leh dingin thu a kam hngai. “Zin nan hlo ih vorhlam le kehlam ih zinpeng nan zawh tikah nan dunglam ihsin a aw cu, ‘Hi tawk in feh uh; hinah lamzin a um,’ tiah a timi nan thei ding,” (c.21) tiah Isaiah in a ti hngai.\nKhristian pawl cu lamzin khihhmuhnak thil kan sungah kan nei. Jesuh in kan sungih a nungtu Thlarau Thianghlim cu thudik ah in hruai dingin a thlah (Johan 16:13). Na fehnak ding lamzin khihhmuh na ttul ahcun nangmah le nangmah rinsan aw hlah. Pathian ih VOR lamzin khihhmuhnak thil kha hmang aw. Lamzin dik ah a lo hruai ding. – C. P. Hia\nThlarau in nunnak huham in pek,\nBawipa lungawitertu nunnak;\nIn hruai ih lamzin in khihhmuh,\nPathian Ttongkam thianghlim sungin. – Sper\nThlarau Thianghlim cu lamzin in khihhmuhtu a si.\nSersiam Thar ih Huham\nNitinte Tlan Ringring\nAmai' Hmin Ruangah


Pathian Bangtu Zohman An Um Lo - Chinland Today Media\nAugust 18, 2012 1:23 am·0 comments\nBible Siar Ding: Saam 19:1-6\nMaw Bawipa, leilung ih khuazing pawl lakah a lo bangtu zoso a um?\nNangmah a lo bangtu zoso a um? Thianhlimnak ah na maksak,\nsunlawinak ah ttihnungza, thiltitheinak ah mangbangza. – Suahlannak 15:11\nThilthiamnak (Technology) cun minung ih tuah theimi hnakin rang deuh le cak deuh in ziangkim a thlengh thei. Holywood zuknung sungah ahleice thil cangmi pawl cu a her aw reromi pehtlaihnak pawl ah a rahsuah kan hmu thei.\nCumi cu buainak a si. Technology pawl in kan mang in bangter, ziangahtile ahlan ahcun Pathian lawngin a langter thei ding tiih kan rak ruahmi thil pawl atu ah mangbangza in tontehnak kan nei thei ve thlang. Atu kan san ahcun mifimthiam pawl ih thil thar an sersuaknak pawl ruangah mangbangza, awloksongza le khuaruahharza timi ttongfang hlirin kan nun le kan society ah a khat thluh.\nPathian in lei le van le a sung um ziangtinkim hi zianghman um cio lomi sung ihsin a sersiam. Cule leitlun thil umtu daan hi thilcang kel hnakin danglam deuh le nasa sawn in mangbangza thil a tuah, a cangter ttheu. Thuthimnak ah Tipi sen a tthenternak, kiosa khur sung ihsin Daniel a ruunhimnak, le ngapi pum sungah Jonah nithum sung rori a umternak tivek pawl hi leitlun ih um thei dah kel lo dingmi mangbangza hlir an si.\nAsinan hih khuaruahharza thilcangmi kan timi pawl cu Hebru nunau nu fala thianghlim sung ihsin Jesuh Khrih Pathian Fapa a suahnak thu thawn tahtthim cun zianghman an si lo. Leitlun ih khuaruahharza maksakbik cu Pathian rori minung ah a rung cang ih minung lakah rundamnak hna a ttuan timi hi a si.\nMangbangza, khuaruahharza timi ttongfang pawl hi leitlun minung pawl ih thil tuahmi parah si loin a neitu taktak, mangbangza maksak tuahtu Pathian hrangah ret uhsi!\nBawipa Pathian, Nangmah siar lo biak ding tlak Pathian an um lo.\nNangmah lawng hi khuaruahhar Pathian taktak na si.\nTuni ah mangbangza Pathian biaknak ding hrangah\nka tikcu caan ziangzat tiangso a dang te’n ka ret?\nZiang Hmuahhmuah Hnakin A Cak Sawn


Innhnen Vengpa Duhdawtnak | VCTH\nInnhnen Vengpa Duhdawtnak\nHome » Nitin Manna » Innhnen Vengpa Duhdawtnak\nBy vcth on January 22, 2017.\n“Bawipa na Pathian cu na thinlung zate,\nna nunnak zate, na cahnak zate le\nna ruahnak zate thawn na duhdawt pei ih\nna innhnen cu nangmah le nangmah\nna duhdawt awk vekin na duhdawt hngai ve pei, a ti.”\n– Luka 10:27 [Luka 10:29-37]\nSam roternak (hair dryer) lei ding cu a har lo nain paisa khawl ka duh ruangah a siatmi keimah te remh ka tum. Naam fate in a kutkaihnak sungih ummi a khennak screw phoih ka tum tikah ka kutzung ka tuahmawh.\nHih thilcangmi par ihsin ka zir ngahmi cu: Keimah le keimah ka duhdawt aw. Ka tulmi tuah dingah zamrang te’n ka nawt aw. “Ka thiisen suakmi colhter dingah caan ka nei lo, nehhnu ah ka tuah leh ding” timi ruahnak ka nei lo. Ka hma cu dimdoih te’n tuam ka duh. Ka nupi le ka faate pawl kha dimdoih te’n ka hma kholh dingin le an tuam tikah sam thawn tuam cih pang lo dingin ka sim hngai. Keimah le keimah ka duhdawt awknak in ka khuaruahnak, ka ṭongkam le ka tuahmi thil zate’n a neh thluh.\nKanmah le kanmah kan duhdawt awk vekin kan innhnen kan duhdawt (Luka 10:27) theinak dingah a ṭulmi cu nuar lo ih duhdawt ding hi a si. Cuih duhdawtnak cu mi pakhat ih tulmi theih sak le a ngah tiang zuam sak khi a si. Cuih duhdawtnak cu ralring te’n khua a ruat ih a tuantu zaangfah lainatnak a si. Suamhmang pawl ih an tuahmawh mi khualtlawng pa parah Samaria mi ttha pa ih a neihmi zaangfahnak le thaap-awknak vek khi a si. Cuvek duhdawtnak cu Pathian in nangmah hmangin na innhnen pawl pek hngai a duh.\nBawipa, mi ih ṭulnak\nhmu thiam dingin i bawm aw,\nKa kilkhawi mi pawl lakah;\nKa tongkam le tuannak in,\nNa duhdawtnak i seuhter hngai aw.\nNa thinlung hnak ih\nfate sawn ziang thil hman in\nna innhnen ih thinlung\na tonghtham thei lo.


Chinram Hrang Japan in Ting 99000 Cawih - Chinland Today Media\nChinram Hrang Japan in Ting 99000 Cawih\nSeptember 11, 2012 6:35 am·1 comment\nMeifar: Chinram ih thansonak hrang Japan International Cooperation Agency ihsin Ks.ting 99000 an cawih ding ti thu theih a si. Hi, sumpai hi thlaicin le ranvulh lamah hman ding a si ih Union acozahpi ihsin Japan acozah in a theihter thu Thlaicin le Ranvulh Chin Ramkulh Khawnbawl Pu Van Thawng in thuthangpawl a sim.\nPu Van Thawng cun, “Union acozahpi in hivek sumpai cawi ding a um, mai ram le peng hrang ziangha nan tulsam mi a um maw. A um asile hitin ca rawn thehlut uh tiah lamzin in sialsak ih kan tuah a si” tiah a ti. Hi hi Kawlram paisa thawn ting tampi a si ih thawng khatah fang khat thangin an cawih\nding. September thla hrawng ihsin Chin State ah JICA hnatuantupawl in ram umdan le thil umdan an hung zingzawi thawk thlang ding. Chinram hnatuan le thansohnak hrang harsatnak pakhat cu hnatuan um lo, lamzin suksoh harsatnak, tuansuah mi zuarnak bazar thalo, mino le mithiam ramdangah feh thluh tivekpawl a si tiah an sim.\nChinram ah hin mi 540000 hrawng an um ih District 3, Township 9 le Sub-Township 3 a um, 2011 UNDP ih an hliakhlainak vekin 73% cu mifarah an si ih Kawlram ramkulh le ramthen 14 lakah a farahbik a si. President cun rampi ah mifarah 26% an um ih 2015 ah cun a mal thei bikih niamter a tum thu a rel. JICA hin Chinram hi 2006 ihsin Yen ting 500 an rak bawm rero zo ti thu theih a si.\nChin Pa says:\non September 11, 2012 at 12:16 pm\nThawngtha tak na van kan thanh le kan i lawm tuk khah.


Jim In, “Jesuh Zuknung Ka Can Hnu Ihsin Hollywood’n In Hnawng Nan Ka Siraw Lo” A Ti – Meifar\nJim In, “Jesuh Zuknung Ka Can Hnu Ihsin Hollywood’n In Hnawng Nan Ka Siraw Lo” A Ti\n2004 kum ih an tlangthan mi “The Passion of the Christ” zuknung cu an hlawhtling zet, leitlun huap ah $612 million rori an ngah thei, san thuanthu ih zukung hlawhling bik an timi pakhat a si.\n77th Academy Awards ah Oscar laksawng ngah dingin veithum rori an thehlut nan mak zetin laksawng an ngah lo. Jesuh lemcangtu Jim Caviezel (kum 53) cu Hollywood zuknung khawvel ah a hminthang zet, asinan Jesuh lem a can hnu ihsin Hollywood in an hnawng ih hnaṭuan tlang an duh nawn lo.\nJim Caviezel in, “Zuknung ka can dingmi 5 khal ka cang thei nawn lo. Ziang sualnak khal ka tuah lo. Jesuh zuknung ka cang men. Bulpak huatawknak maw si ding hitin in hnawng cu ka theithiam lo. Asinan, leitlun ah ka um ringring lo ding, kan tuahmi vekin thuṭhen kan si leh ding.\nJesuh zuknung ka can ruangah hnawng mi ka si nan ka siraw lo, Jesuh zuknung cang ding hrimhrim ka si in ka theiaw. Jesuh zuknung ka can laiah kum 33 mi ka rak si, Jesuh khal a thih tikah kum 33 mi a si. Kan kum a bangaw ciahciah hi thilcang pang a si lo” a ti.\n“The Passion of the Christ” zuknung sersuaktu Mel Gibson khal Hollywood ihsin hnawng a si ih amahten zuknung a sersuak ṭheu ih a hlawhtling zet. Mel Gibson in Jesuh thawhsalnak zuknung ‘The Passion of the Christ: Resurrection’ cu a buaipi rero lai ih June 16, 2023 ah an tlangthan ding, himi zuknung khalah Jim Caviezel cu Jesuh lem ah a cang ding.\nHlasakthiam Katy Perry In, ‘Thatawk Ka Tum Laiah Pathian’n In Runsuak” A Ti\nRalhrang In Sanmyo Mi Cu PDF Tin An Kai


Kawtawhpit Lamzin - Hre Mang\n“Na Pathian hnak in na lungawinak, duhthusam, le tumtah a lo siatsuah saktu, na raal a caksawn asile na raal kha be sawn aw.”\n“Na duhmi a famkim lo asile Pathian thawn nan duhmi a bang aw lo tinak asi ding.”\n“Khawtawhpit lamzin na thleng asile na lungawi sawn aw, nangmah in na tuah thei lomi lamzin ah hruai na si ding.”\nKAWTHAWHPIT LAMZIN IHSIN KHAM THEIHLO LAMZIN AH\nKawtawhpit pahbaltu na si maw, na lamzin kawhtawhpit thleng vekin na ding cuahco maw, dungsip dingin na dunglam na zoh rero maw? Pathian in milai a sersiam tikah kawtawhpit lamzin ah a hruai dah lo. Milai in kawtawhpit dinhmun thleng vekin an theih awknak cu mangbangza thiltitheihnak nei tu Pathian an theihtheinak ding sangka pi sawn a si. Na nunnak hrang na sunmang duhthusam pawl pitlin thei lo dingin lamzin pit theh vekin na thei maw? Na miphun, pawlkom, kawhhran, insang, na hardamnak, na sumpai, sungkhat, duhdawtmi, kiangkap milai pawlkom, pursum leilawn, tefa hrangah na ruahsan mi pawl cu kawtawhpit dinhmun ah thleng vekin na theih mi a um maw? Mangbangza thiltitheihnak neitu Pathian Thlarau na sungah a ummi a cangvai nak ding hrangah tikcu cantha na hmaiah a thleng tinak asi. Milai ruahnak, theihnak, titheimi in a tuah thei theh mi nun lamzin zawh dingin Pathian a um a tul lo. Milai nun cu milai ruahnak, tuahnak, tithei mi in a tlin lo mi lamzin ah zumnak in nung, feh, kekar dingin sersiam mi kan si.\nKawtawhpit dinhmun na thlen canah mi pathum nan um tlang, ‘Nangmah’, ‘Satan” le ‘Pathian.” Satan cun a lo hnihsan rero, na fehnak lamzin a pitzo ti ah a lo sim leuhleuh ih Pathian fate a mualpho ding bawh in a lungawi tuk. Pathian in na kut in lo kaitho dingin a lo hngak ringring, dingin na tho ding maw.\nVoitampi cu milai ruahnak in a cang thei mi lawng hi Pathian in a tuah thei ding tiah zumtu ti aw mi tampi cu anmai ruahnak sal sungah an tang. Cutin an ruahnak in a cang thei lomi dinhmun ah an thlen tikah kawtawhpit thleng vekin an thei aw aw ih thinlung beidong in anmah le anmah siseh midang le dinhmun pakhatkhat, lole Pathian mawhsiat in an tikcu an hmang liam ih thanau le thabangin zianghman tuah sunzawm thei nawn loin an um. Kawtawhpit na thleng asile na lamzin thleng aw, a danglam mi lamzin zawh aw.\nNa zum thei nak dingah malte leitlun thuanthu ah a cang zomi zoh hnik uhsi:\nAbrahram: Abrahram in a pupa ro, leiram, pawlkom, sungkhat bawmtu rualpitha pawl suahsan in amah minung lam ruahnak lamzin cu tanta in Pathian kawhnak lamzin ah a feh tikah leitlun cemtiang zumnak ih a tesinfa pawl an rung pung vivo sawn.\nJob: Job cu a neihmi sumsaw, lennak, lungawinak, fale, ziangkim a hloh theh hnu ah a let in Pathian in a peksal.\nPaul: Thawng inn sungah dik lo zetin thawng thlak asinan thawng a tla ti theih dah lomi Khrih dungthluntu dang pawl hnakih tam Bible cangan tu asi.\nWillian Cary: Buut (kedan) thi/tuah in ei in a hawl ih missionary a rak tuan nan India ram ah danglamnak maksak rak thlenpi tu asi.\nNelson Mandela: Kum 27 sung thawng inn a tang, a suaksal ih South Africa ram uktu a tuan.\nKeimai thuanthu tawite ka sim asile, farah zawnzaihnak ah a tui casiar tu lakah ka nauhak lai ih farah zawnzaihnak ka tawn mi, ka rak lan zo mi hankih harsatnak le farah zawnzaihnak a tawngtu nan um ka zum lo. Kumnga sung pengthum hlatnak ah ke in tlawng ka rak kai, hnipuan tha nei loin nisa ruahsur le rawldai ei in tlawng ca ka rak zir. Taksa damlo nak thu ah ka sim asile Job in a rak sim mi “Ka ruh parah ka vur a thlai aw niarni” a timi vek cekci dinhmun thlengin mithi hnar ban in ka rak naa. Fim zirnak lamah kawlram ramkulh buainak ruangah siseh cozah dodal in vahtawihnak ruangah siseh fimzir sunzawm theinak ding lamzin um nawn lo dinhmun ka rak thleng. Farah zawnzaihnak dinhmun sim asile puan zunkhat thawn Bible tlawng ka rak kai thawk. Insang harsatnak thu sim asile ka no lai duhthusam ih raalkhat ah ka rak ding. Ram le miphun hrang sunmang thu sim asile kawtawhpit dinhmun ah ka rak thleng. Kiangkap rual le pi thu sim asile awkamsia kamkhat hman in ka biak dah lomi duhdawt zetmi pawl ih hnawnnak, Zumank lam thu ah sim asile “Pathian in itlansan zo mawsi?” ti dingin ka rak tlusia, satan raal donak ah santan in i-thawng tluk tikah zial parah cal khit rero in ziang hmuahhmuah cu Pathian kutah ka surrender zo, nunnak, tumtah, duhthusam le sunhmang hmuahhmuah cu Pathian kutah up lo theih lo dinhmun ka thleng. Cuhmuahhmuah ka hmuh tawnmi kawtawhpit dinhmun thlennak pawl, sumpai harsat farah zawnzaihnak, hardamnak tha lo, insang buainak, ram le miphun thu sunmang lamzin pit, pawlkom lamzin pit, thlarau tlukbahnak, cu hmuahhmuah cu dungsip tertu si loin Pathian thawn in nai aw ter sinsin tu, milai lamzin tlansan in Pathian ih lamzin sawnah, milai duhthusam le lungawi zawng tlansan in Pathian duhzawng le lungawi zawng ah hngat aw nun ah, milai cahnak lenglamah Pathian Thlarau cahnak ka nunah a lang awk sinsin nak asi. A tawizawng in ka sim asile, 1st century nuntu khawsakdan in ka rak thanglian ih mithi khawhnar tiang thleng in ram le miphun, pawlkom hmakhua kawtawhpit dinhmun ihsin a hahdam le zalen phurzang Pathian lamzin ah mangbangza Pathian Thlarau in lam i-hruai.\nA tu ah kawtawhpit dinhmun ah na thleng pang maw? Na kiangkap ah kawtawhpit dinhmunah a dingih ninghang riahsia, beidong, kekarnak ding thei loin a ding cuahco mi, vanzoh ah sangsi lei zoh ah pitsi dinhmun thleng na hmuhmi an um maw? Cuvek dinhmunah na thleng asile mangbangza lamzin, na hmuh dah lomi ah a lothlenter thleitu, thlenter duhtu, le tumtu, Pathian Thlarau a um asi. Cui lamzin cu midang, leitlun sersiam mi pakhatkhat maw, pakhat hnakih tam khalin an kham thei lomi asi.\nZiangruangah hivek dinhmunah ka thleng tiah na mangbang rero tla asi thei. Ziangruang khalah va sisehla pakhat a fiangmi cu a danglam mi lamzin na zawh dingmi a um timi asi. Cui lamzin cu a tu ih na dinhmun a lothlenter tu hnakih thasawn lamzin asi, a zalenmi, a hahdam mi, le zohman ih kham, siatsuah theih lo mi lamzin asi. Cui lamzin thleng thei dingin nangmai lamah kekar tul mi cu pakhatnakah, tui na dinhmun a lo thlentu mawhsiatnak na bansan a tul, pahnihnakah tui na dinhmun a lo thlenpi tu lamzin hnakin thasawn na hmailamah a um asi ti na zum ngam ih zumnak in ke na kar ngam a tul, pathumnakah, na sunmang, tumtah le na duhthusam, nuamtizawng cu lamzin neitu Pathian hnenah na up a tul, palinak ah nangmai cahnak theihnak fimnak ti theinak si loin lamzin tuahtu ih cahnak tumtah le fimnak duhthusam vekin ziangkim tuah famkim asi ding timi ah na hngat awk a tul. Hihi thei ringring aw, nangmah lo thlawsuah dingin Pathian in na kiangkap zohman a rawn dah lo. “Mawhsiatu” hi satan ih hmin asi, curuangah satan ih hnatuan tuan rero mi midang mawhsiattu va si hlah! Cuhnak in mawhsiat theih lo lamzin zawh sawn aw.\nNa duhthusam, na sunmang, na lungawizawng siatsuahtu dingah na ruahmi, na lamzin lo kham tu kha ruattha sal hnik aw? Na ning a zak men thei. Lei le van sersiam tu Pathian ka zum, Pathian cu irundamtu asi, satan kut hellram ihsin irundam tu asi, Pathian in iduhdawt ih a fapa mal neihsun ipek, leile van sersiamtu Pathian ih Thlarau Thianghlim cu ka sungah a ceng ti nacing in, nitin na vuihramnak, nangmah le nangmah na mawhsiat awknak, na kiangkap milai na nupi/pasal, unau, rualpi, kawhhran hruaitu, miphun hruaitu, pawlkom hruaitu, midang na mawhsiatnak, na vuihram nak pawl kha ruat tha sal hnik! Na ning a zak zetmen thei. Na Pathian in nathrik a tidam thei lo, na lungawinak siatsuahtu a lo lakkiang sak thei lo, na lamzin cu kawtawhpit vekin lo khamsak tu a neh thei lo, na miphun na kawhhran na pawlkom, na insang, nangmai siatnak tuahtu a kham thei lo asi ahcun na Pathian cu biaktlak Pathian asilo tinak asi. A tawizawngin na raal hnakin na Pathian a cak lo sawn asi ahcun na raal kha be sawn aw! Ningzakza milai, Khrih hmin a lakin sal rero tu na rak si pang maw? Satan bumnak in a khat zomi na thinlung khawruahdan kha thleng aw la, a nugnmi Pathian remruat le duhnak sawnah na sunmang, duhthusam, le nuam timi pawl kha up aw. Nangmah le nangmah, mai porh awknak nuamnung cennak hrangah na taksa, na neihmi, insang, pehtlaih mi milai le thilri ziangkim na rak hman tum rero nak ihsin her aw aw la ziangkim cu Pathian tumtah, duhzawng le lunghmuizawng hrangah up theh sawn aw! Pathian lungawinak le lunghmui zawng asi ahcun a tu rori ah leitlun nun suahsan khal rem ti mei aw, ziangah tile Pathian telloin leitlun nun cu hellram vek, kawtawhpit nun asi. Cutikah, na sung ihsin nangmai tisa tiriam ter duhnak, sunmang, tumtah le duhthusam pawl kha na hlonhloh theh hnu lawngah Pathian Thlarau in na sungah lo luahkhat in amai tumtah thiltha lamzin thar ah a lo hruai ding. A lamzin cu nangmah milai ruahnak lamzin hnakin a let thawng tampi in a thasawn, a nuamsawn, a himsawn, a thianghlim sawnih nangmai lamzin thawn tahtthim ding a um lo asi.\nNa nun tumtah lamzin kawtawhpit, feh sunzawm thei nawn lo vekin na thei aw aw asile na theihdan, na hmuhdan, na khawruahdan, na lamzin a dik lo, thleng a tul. Khatlam zawngin sim asile, na duhmi a famkim lo asile Pathian thawn nan duhmi a bang aw lo tinak asi. Pathian duhmi duh daw la nuam atimi nuam ti aw, a lamzin ah feh aw! Pathian duhmi a famkim lo zianghman a um lo. Khawtawhpit lamzin parah anhai in na ding rero maw? Khawtawpit lamzin parah sentlungpawng khit vekin na tal rero pang maw? Zesu Khrih in a kutza a lo san ih khamtheih lo, mawhsiat theih lo lamzinpi parah amah thawn feh dingin a lo hruai duh. Kawhtawhpit timi tongfang thei dah lo dingin na lamzin a tluang in na thei aw aw maw? Thlarau mitcaw in tisa lamzin pi parah na feh rero tla asi thei. Na hmailam lamzin ah kawtawpit, lamzin khamtu zianghman a um lo, na lamzin zawh mi cu a tawp tiang a him asi ti na fiang aw aw maw? Lei le van sersiamtu Pathian ih lamzin cu leitlun harsatnak, farah zawnzaihnak, taksa le thinlung natnak, misual mi tha lo le boruak tha lo pawlih kham theih lo, mawhsiat theih lo lamzin asi. Cui lamzin cu leitlun vanram lamzinpi asi. Mi zapi ten cui lamzin parah kutkai in zalen le nuam zet in feh dingin sawm kan asi.


Ralkap In Sagaing Ramsung Ah Doawknak Helicopter An Hmang Thok, Bomb Le Meithal An Kap Ciamco – Meifar\nNovember 10, 2021 admin Lawrkhawm 0\nTulai hi Myanmar ramsung buainak a sosang zet, hmuntinkim ah doawknak a thleng. Sagaing ramkulh, Kany Township, Shan Myaung Dase Chaung kiangkap ah mipi kilhimtu le ralkap pawl cu nasa zetin an rak doaw ih ralkap lam mithi le hliamtuar an tam tuk.\nCuruangah tuisun Nomvember 10 sun nazi 2:00 hrawng ihsin ralkap pawlin doawknak helicopter an hmang thok. Vansang ah helicopter cu a zamkual rero ih helicopter ihsin bomb le meithal an kap ciamco tin kiangkap um pawlin media hnenah an sim thei.\nTualsung mi in “Sun nazi 2:00 hrawng ihsin Shan Myaung Dase Chaung tlun ah helicopter a zamkual ih meithal an kap ciamco. Bomb khal an kap, catbang loin an kap rero. Ralthuam picang thawn khal an kap” a ti.\nRalkap pawl ih meithal kahnak ruangah raltlan lakah hliamtuar an um, an doaw nasa laitak a si ruangah mithi le hliamtuar cazin hi theih a si hrih lo. Zinglam khalah helicopter in hmun dang ta ralkap pawl an va thiar ih Sagaing ramkulh, Kany ramsung ah an thlah. Zuk: Sagaing ramsung ih ralkap pawl helicopter


Thinglamtah Ah Khenbet - Chinland Today Media\nSeptember 27, 2009 9:06 am·0 comments\nHlanlai ah nan sualnak ruangah le Daan leng ih a ummi Gentile mi nan si. Sikhalsehla atu cun Khrih thawn hmunkhat ah Pathian in a lo nungter zo. Pathian in kan sualmawhnak hmuahhmuah cu in ngaidam zo a si. -Kolose 2:13\nKan Kawhhran biakkhawmnak cu mi thinlung a khoih ngaingai. Pastor in Jesuh cu kan sualnak phur in kan tuar dingmi cawhkuan tuar in kan ai-ah a thih thu a sim. Sual ngaidam lungawinak co hrih lo pawl sualphuannak nei dingin a dil.\nKan sualnak le kan mawhnak pawl cu cahnah pakhat parah ngan in, Biakinn hmai ih thinglamtah parah va khen ding a si. Mi tampi an feh ih minutes tampi an va khen rero. Cu tiih an tuahmi in sual ngaidamnak in pe lo nain Jesuh Khrih in thinglamtah parah khen le thih tuar in kan sualnak in laaksak zo a si ti in theihter saal.\nKolose kawhhran ah Paul ih a zirhmi thu khal cuih thu a si. Kolose zumtu pawl cu “Khrih thihnak hi nan ttulsammi hrangah a daih lo” tiah zirhtu sual pawl ih zirhmi in a nehkhuh hngai. Curuangah Paul in, “Kan sual leiba ngannak cazin cu a sungih ummi, mi a ttemttawntu daan terek pawl thawn thinglamtah parah khencih in a phiat fai ttheh zo” (Kol.2:14) tiah a ti.\nPathian hnenah kan sualnak phuang in ngaidam kan dil ahcun in ngaidam dingih in thianter ding (1Jn.1:9). Jesuh in kan sualnak hmuahhmuah laak in thinglamtah parah a khenbet zo.\nBawipa, sualphuang ngam dingin thazaang i pe aw,\nKa thinlung sung sualnak Na hnenah ka phuang;\nNa ngaidamnak famkim ka theithiam ding,\nSual phurhrit ihsin ka luat thlang ding.\nSualnak cu Pathian in a faale pawl\nphurhter a tum dah lomi phurrit a si.\nUpat Hmaizah Tlak